text:
ENUPKLAPKLA 18
Lé mìkpenɔ do mìwo nɔvi ciwo ji afɔku jɔ do nuɔ?
Nɔ afɔku ɖe jɔɔ, Yehowa Kunuɖetɔwo wanɔ toto le afɔdumɛ keŋ yí nanɔ kpedonu wowo nɔvi ciwo ji afɔku lɔ jɔ do. Afɔɖeɖe cɛ danasɛ lɔnlɔn akun-akun ci yí mìɖo nɔ mìwo nɔnɔwo. (Ӡan 13:34, 35; 1 Ӡan 3:17, 18) Kpedonu ciwo yí mìnanɔɔ?
Mìnanɔ eho kpedonu. Hwecinu yí eju gangan ɖeka to le Ӡudeɔ, Kritotɔ ŋkɔtɔ ciwo yí le Antiɔshi sɔ eho ɖaɖa wowo nɔvi gbɔngbɔnmɛtɔ ciwo yí le Ӡude. (Edɔwawawo 11:27-30) Ahanke nɔ mìse mɔ awobi gangan ɖe xo mìwo nɔviwo le eju ɖe mɛɔ, mìsɔnɔ eho ɖaɖa wo toto mìwo hamɛ ji nɔ woasɔ kpɔ wowo ӡan veviwo gbɔ.—2 Korɛntitɔwo 8:13-15.
Mìnanɔ kpedonu vovovowo. Hamɛmɛshinshin ciwo yí le fini yí afɔku lɔ jɔ le jinɔ wowo hamɛ lɔ mɛ tɔwo kpɔ ɖeka ɖeka yí akpɔ mɔ wole nywiɖe ma. Kpedonunagbɛ ɖeka wanɔ ɖoɖo do ŋɖuɖu, eshinunu, enudodo, dɔnxu koɖo cike nana nu. Kunuɖetɔ sugbɔ ciwo yí nya edɔ ciwo yí ӡan nɔ kpedonu lɔɔ, sonɔ le wowo ɖekiwo shi yí yinɔ fini yí afɔku lɔ jɔ le. Wowo ŋtɔwo gomɛho yí wozannɔ. Wokpenɔ ashi do axwewo koɖo Fyɔɖuxuxɔwo dradrado nu. Ðekawawa ci yí le habɔbɔ lɔ mɛ koɖo enutɔxukpɔkpɔ ci yí sun mì shi yí na mìsonɔ kaba yí nanɔ kpedonu nɔ afɔku jɔ. Ele mɛ mɔ mìwo “hamɛvi xɔsetɔwo nu” yí mìkpenɔ do nɔ afɔku jɔ, ganŋke nɔ mìsunjiɔ mìkpenɔ do mɛciwo yí le sɛnsɛnha buwo mɛ can nu.—Galatitɔwo 6:10.
Mìsɔnɔ Bibla mɛ nyɔwo fanɔ akɔn nɔ wo. Akɔnfafa yí nyi enu vevi ci yí ӡan mɛciwo yí le efunkpekpe mɛ sugbɔ wu. Le nɔnɔmɛ ŋtɔ́wo mɛɔ, Yehowa, “akɔnfafawo keŋkeŋ” Mawu gbɔ yí mìxɔnɔ ŋsɛn le. (2 Korɛntitɔwo 1:3, 4) Mìxonɔ nuxu so Bibla mɛ gbeɖuwo nu nɔ mɛciwo yí le vevisese mɛ, keŋ nɔ woakandoji mɔ Mawu Fyɔɖuxu avaɖe afɔkuwo koɖo vevisesewo pleŋ si.—Enyɔdasɛ 21:4.
Nyi yí taɖo Kunuɖetɔwo sonɔ kaba yí nanɔ kpedonu nɔ afɔkuwo jɔɔ?
Bibla mɛ nyɔ ciwo yí mìatɛnŋ azan asɔ fa akɔn nɔ amɛ ciwo ji afɔku jɔ doɔ?


c: text/html

text:
Nu Kae Nye Yehowa Ðasefowo Ƒe Dɔdzikpɔha?
Dɔdzikpɔha nye Kristotɔ tsitsi kpɔnutefe fe fufofo sue aɖe si naa mɔfiame Yehowa Ðasefowo le xexea me godoo. Wofe dɔa le akpa eve me:
Wokpɔa Biblia me mɔfiame siwo wonana to agbalẽwo, videowo kple odiowo, kpekpewo kple Yehowa Ðasefowo fe suku vovovoawo dzi la fe ɖoɖoa dzi.
—Luka 12:42.
Wokpɔa Yehowa Ðasefowo fe dɔa dzi le xexea me godoo: wonaa mɔfiame ku ɖe gbefãɖeɖedɔa ŋu eye wowɔa ɖoɖo ɖe ga alo nu bubu siwo amewo dzɔna na habɔbɔa la zazã ŋu.
Dɔdzikpɔhaa zɔna ɖe kpɔɖeŋu si ‘apostoloawo kple hamemetsitsi’ siwo nɔ Yerusalem le fe alafa gbãtɔ me ɖo ɖi la dzi. Ŋutsu mawoe tsoa nya me le nya veviwo ŋu ɖe Kristo-hame blibo la nu. (Dɔwɔwɔwo 15:2) Abe ale si wònɔ le ŋutsu wɔnutefe mawo gome ene la, Dɔdzikpɔhaa me tɔwo menye míafe habɔbɔa fe kplɔlawo o. Wodia mɔfiame le Biblia me, eye wolɔ̃ ɖe edzi be Yesu Kristo ye Yehowa Mawu ɖo hamea fe Ta.
Ame kawoe nye Dɔdzikpɔhaa me tɔwo?
Dɔdzikpɔhaa me tɔ siwo li le March 2016 me la woe nye: Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson, kple David Splane. Wosubɔna le míafe Dɔwɔfegã le Brooklyn le New York le Amerika.
Ðoɖo ka nue Dɔdzikpɔhaa le?
Dɔdzikpɔhaa ɖo kɔmiti ade siwo kpɔa dɔa fe akpa vovovowo dzi, eye Dɔdzikpɔha me tɔ ɖe sia ɖe nɔa kɔmiti ɖeka alo esi wu ema me.
Ðoɖowo Gbɔ Kpɔlawo Ƒe Kɔmiti: Kɔmiti sia kpɔa senyawo gbɔ, ekpɔa kpekpeɖeŋunana le dzɔdzɔmefɔkuwo me kple nya siwo ku ɖe hamea me tɔwo yome titi le wofe dzixɔsewo ta ŋu kpakple nudzɔdzɔ kpata bubu siwo ku ɖe Yehowa Ðasefowo ŋu la gbɔ.
Dɔwɔlawo Ƒe Kɔmiti: Kɔmiti sia kpɔa Betel-fomea me tɔwo fe nyawo gbɔ.
Agbalẽtata Kɔmiti: Kɔmiti sia kpɔa Biblia-srɔ̃gbalẽwo tata kple wo ɖoɖo ɖe tefetefewo dzi, eya kee kpɔa kpekpewɔfewo, gbegɔmeɖefewo kple alɔdzedɔwɔfewo tutu fe ɖoɖowo hã dzi.
Subɔsubɔ Kɔmiti: Kɔmiti sia kpɔa míafe “Fiaɖufe ŋuti nya nyui” gbɔgblɔ dɔa dzi.
—Mateo 24:14.
Nufiafia Kɔmiti: Kɔmiti sia kpɔa Biblia me mɔfiame siwo wonana to kpekpewo, sukuwo, video kple odiowo dzi la fe ɖoɖoa dzi.
Agbalẽŋɔŋlɔ Kɔmiti: Kɔmiti sia kpɔa Biblia me mɔfiame siwo wonana to agbalẽ tatawo kple nyatakakadzraɖofea dzi la fe ɖoɖoa dzi, eya kee kpɔa gbegɔmeɖedɔwo hã dzi.
Tsɔ kpe ɖe dɔ vovovo siwo Dɔdzikpɔhaa me tɔwo wɔna le kɔmiti siawo me ŋu la, wokpena kwasiɖa sia kwasiɖa dzroa habɔbɔa fe nuhiahiãwo me. Le kpekpe siawo me la, wodzroa Ŋɔŋlɔawo me eye woɖea mɔ Mawu fe gbɔgbɔ kɔkɔea fiaa mɔ wo, eye wodzea agbagba be yewofe nu nasɔ le nyametsotsoawo me.
Ame kawoe nye Dɔdzikpɔha fe kpeɖeŋutɔwo?
Ame siawo nye Kristotɔ anukwareɖila siwo kpea asi ɖe Dɔdzikpɔha fe kɔmitiawo ŋu. (1 Korintotɔwo 4:2) Ŋutete kple nutefekpɔkpɔ su wo si ku ɖe dɔ si dzi wofe kɔmitia kpɔna la ŋu, eye wodea kpekpe si wofe kɔmitia wɔna kwasiɖa sia kwasiɖa la. Togbɔ be kpeɖeŋutɔ siawo mekpɔa gome le nyametsotsowo me o hã la, woɖoa aɖaŋu nyuiwo henaa nyatakaka veviwo ku ɖe numedzodzroawo ŋu, wowɔna ɖe kɔmitia fe nyametsotsowo dzi, eye woléa ŋku ɖe nyametsotsoawo me tsonuwo kple ale si nuwo le afɔ tsɔmee la ŋu. Dɔdzikpɔhaa tea ŋu dea dɔ wo si hã be woayi aɖakpɔ mía nɔviwo ɖa le xexea fe tefe vovovowo alo be woakpɔ gome le wɔna tɔxɛwo abe fe sia fe takpekpewo kple Gilead Suku nuwuwu wɔnawo ene me.

robotstxt: allowed

filter: keep


text:
SƆHƐWO BIANA BE
Nu Ka Tae Wòle Be Nàtsri Film-memewo Sɔsrɔ̃?
—Akpa 1: Na Nyɔnuviwo
Nu kae film-memewo sɔsrɔ̃ lɔ ɖe eme?
Lé ŋku ɖe nya siawo ŋu, eye nàɖo nyabiase siwo gbɔna ŋu.
Nya siawo dometɔ kawoe sɔ kple nyɔnuvi siwo dzena le filmwo, televisionwo dzi kple magazinewo me?
Nya siawo dometɔ kae nàdi be woagblɔ tso ye ŋu?
Anɔ eme be àyɔ nɔnɔme siwo dze le akpa gbãtɔ la atsɔ aɖo nyabiase gbãtɔa ŋu eye àyɔ nɔnɔme siwo dze le akpa evelia atsɔ aɖo nyabiase evelia ŋu. Ne nenemae la, ke efia be èdi be yefe nɔnɔme naɖɔ ʋu wu sɔhɛ akpa gãtɔ siwo woɖena fiana le filmwo me la fe nɔnɔme, eye menye wò ɖeka koe dinae alea o! Bu nu si tae la ŋu kpɔ.
“Nyɔnuvi siwo woɖena fiana le filmwo me nyea nyɔnuvi dzeaglã siwo si agbe aɖeke mele o. Ðeko esia nana wòwɔna na amewo be mí nyɔnuviwo katã míenye ame maɖianukwarewo, ame siwo dina vevie be amewo nakpɔ yewo kple apasatɔwo.”
—Erin.
“Nyɔnuvi siwo woɖena fiana le filmwo me kple televisionwo dzi la dina vevie be amewo nakpɔ yewo, wotsia dzi ɖe wofe dzedzeme, awudodo, ŋkɔxɔxɔ kple ŋutsuviwo ŋu.”
—Natalie.
“Ƒãa hafi nàkpɔ film aɖe, eye nyɔnuvi si ‘xɔ ŋkɔ’ le film ma me la, mele aha nom, ŋutsuviwo dɔ gbɔ, alo dze aglã ɖe edzilawo ŋu o. Ne nyɔnuvi aɖe mele nu sia wɔm o la, wobunɛ be enye mawusubɔla zazɛ̃nyahela alo nyɔnuvi siwo melɔ̃a ŋutsu fe nya gbɔ o.”
—Maria.
Bia nya sia ɖokuiwò: ‘Ðe ale si medoa awu, foa nu alo wɔa nu la ɖea ame si menye ŋutɔŋutɔ fiana, alo ame aɖe si mekpɔ le film me fe nuwɔna ko srɔ̃m melea?’
Nu si wòle be nànya
Nyɔnuvi aɖewo nɔa ame siwo woɖena fiana le filmwo me fe nuwɔnawo srɔ̃m hesusuna be nenemae yewo ŋutɔ yewole. Ðetugbui aɖe si ŋkɔe Karen gblɔ be: “Mede dzesi nu sia le nɔvinye nyɔnu suetɔ ŋu. Ewɔa nu abe awudodo kple ŋutsuviwo koe nɔa vevie nɛ ene. Menya be enyaa nu, eye etsɔa ɖe le nu bubuwo hã me, gake enɔa nu wɔm abe bometsila ene, elabe esusui be mɔ ma ko dzie yeato anɔ abe ‘nyɔnuvi bubuawo katã’ ene. Ƒe 12 ko wòxɔ!”
Biblia gblɔ be: “Midzudzɔ agbenɔnɔ ɖe nuɖoanyi sia fe nɔnɔme nu.”—Romatɔwo 12:2.
Menye nyɔnuviwo katãe dina be yewoawɔ nu abe ale si nyɔnuvi siwo woɖena fiana le filmwo me la wɔa nu ene o. Nyɔnuvi si ŋkɔe nye Alexis si xɔ fe 15 gblɔ be: “Nyɔnuvi siwo woɖena fiana le filmwo me la tsia dzi ɖe wofe dzedzeme ŋu fũu akpa, wonyea yakamewo kple ame siwo mebua tame nyuie hafi wɔa nu o, gake meka ɖe edzi be mía dometɔ akpa gãtɔ bua nuwo ŋu nyuie. Menye drɔ̃ekuku ŋutsuvi dzeɖekɛwoe nye nu vevitɔ na mí le agbe me o, nu bubuwo li zã míewɔna.”
Biblia gblɔ be: “Ame tsitsiwo . . . na hehe wofe nugɔmeseseŋutetewo to wo zazã me, be woate ŋu ade vovo nyui kple vɔ̃ dome.”—Hebritɔwo 5:14.
Adzɔhawo ŋutɔ fe viɖekpɔkpɔ ko tae woɖea sɔhɛ nyɔnuvi mawo fiana le filmwo me ɖo, menye nyɔnuviawo fe nyonyo tae o. Esi adzɔha gãwo, siwo fe ɖewoe nye dɔwɔfe siwo wɔa hadzidziwo, videowo kple agbalẽwo, atsyɔ̃nuwo, elektrɔnik-nuwo kple modzakaɖenuwo nyae be yewoate ŋu ato nudzadzra na sɔhɛwo dzi akpɔ ga geɖe ta la, wotɔa ŋku ɖeviwo hafi wova ɖoa sɔhɛme gɔ̃ hã. Agbalẽ aɖe (12 Going on 29) gblɔ be: “Boblodolawo fe nyawo fiana be ne sɔhɛwo mefle awu, sikanu, atsyɔ̃ɖonu, elektrɔnik-nu yeyetɔwo o la womanye ame xɔŋkɔwo o. Sɔhɛwo kpɔa boblododowo ɣesiaɣi, wotea wo kpɔkpɔ gɔ̃ hã hafi va dzea nunya ahayi nu si wonye la gɔme se ge.”
Biblia gblɔ be: “Nu sia nu si le xexea me—ŋutilã fe nudzodzro kple ŋkuwo fe nudzodzro kple ame fe nunɔamesiwo fiafia adegbefofotɔe—la metso Fofo la gbɔ o, ke boŋ xexea me wotso.”—1 Yohanes 2:16.
Bu nya sia ŋu: Ne ètsi dzi ɖe awudodo siwo le tsia dzi ŋu fũu akpa la, ame kawoe wòɖea vi na? Ame ka tututue wòɖea vi na ne èfle asitelefon yeyetɔ kple susu be yeaxɔ ŋkɔ le ye tɔwo dome? Nu ka koŋue nɔa vevie na adzɔhawo wu, wò nyonyo loo alo woawo ŋutɔwo fe nyonyo?
Nu si nàte ŋu awɔ
Da nu siwo woɖena fiana le filmwo me la kpɔ. Ne èle tsitsim la, ŋutete si akpe ɖe ŋuwò nàse nuwo gɔme ŋutɔŋutɔ ke menye ale si wole dzedzem le gota ko o la asu asiwò. De ŋugble tso ŋusẽ si nu siwo woɖena fiana le filmwo me ate ŋu akpɔ ɖe dziwò la ŋu. Alana si xɔ fe 14 gblɔ be: “Atsyɔ̃ɖomiwo sɔa gbɔ le nyɔnuvi siwo woɖena fiana le filmwo me la ŋu fũu wu wofe awudodowo. Eye sɔhɛ geɖe menyae be ema wɔwɔ ana be yewomanya kpɔ o, eye be esia nana amewo bua wo boŋ be womele ta kpɔm na agbea o.”
Dze agbagba nàtu nɔnɔme nyuiwo ɖo be nàzu ame si nèɖoe be yeazu. Le kpɔɖeŋu me, gabu nɔnɔme nyui siwo nètia le nyati sia fe gɔmedzedze ŋu kpɔ. Nɔnɔme nyui mawoe nèdi be amewo nanya na ye. Ðe manyo be nàdze agbagba fifia adze nɔnɔme nyui siawo tutu ɖo gɔme alo nàna be woaganyo ɖe edzi oa? Biblia gblɔ be: “Mido amenyenye yeye la, si wɔm wole yeyee to sidzedze vavãtɔ me le Ame si wɔe la fe nɔnɔme nu,” menye nɔnɔme siwo boblodolawo doa bobloe nu o.—Kolosetɔwo 3:10.
Srɔ̃ ame siwo ɖoa kpɔɖeŋu nyuiwo. Wo dometɔ aɖewo ate ŋu anye wò fometɔwo abe nɔwò alo tasiwò ene. Bubuwo hã ate ŋu anye nyɔnu tsitsi siwo si nutefekpɔkpɔ su alo wò ame nyanyɛwo. Nyɔnu kpɔɖeŋu nyui ɖola geɖewo le Yehowa Ðasefowo fe hamewo me, eye wofe kpɔɖeŋu aɖe vi na wò.
—Titus 2: 3-5.
Aɖaŋuɖoɖo: Zã agbalẽ si nye Srɔ̃ Wofe Xɔse nàtsɔ asrɔ̃ nu tso bibliameme siwo ɖo kpɔɖeŋu nyui ɖi na nyɔnuwo la ŋu, wo dometɔ aɖewoe nye Rut, Hana, Abigail, Esta, Maria kple Marta. Yehowa Ðasefowo ta Srɔ̃ Wofe Xɔse gbalẽa, ele www.jw.org/ee.


text:
Ne Ŋutsugbɔdɔdɔ Dzroa Ŋutsu Aɖe La, Ðe Wòfia Be Enye Ŋutsugbɔdɔla?
Kura o!
Nyatefea: Zi geɖe la, ɣeyiɣi kpui aɖe koe dzodzro ma nɔa ame me. Lisette, si xɔ fe 16 la, kpɔe be nya sia nye nyatefe. Egblɔ be: “
Mesrɔ̃e le dzɔdzɔmeŋutinunya me le suku be le sɔhɛmenɔɣi la, tɔtrɔ geɖewo vana le míafe ŋutinuwo me siwo nana gbɔdɔdɔ fe dzodzrowo nu sẽna. Meka ɖe edzi be ne ɖe sɔhɛwo nya nu tso wofe ŋutilã ŋu nyuie la, woanya be ɣeyiɣi kpui aɖe ko fe nue seselelãme ma nye, eye womase le wo ɖokui me be ele be yewoakpɔ gome le nuwɔna sia me o.”
Ne dzodzro sia nɔa amea me etefe didina ya ɖe? Ðe wòanye tagbɔsesẽ be Mawu nade se na ŋutsu si ŋutsugbɔdɔdɔ dzrona alo nyɔnu si nyɔnugbɔdɔdɔ dzrona la be megawɔ nu sia oa?
Ne èɖo nyabiase sia ŋu be ɛ̃ la, ele be nànyae be nuwo ŋu bubu alea nɔ te ɖe susu totro si nye be ele be amegbetɔ naɖi kɔ na efe gbɔdɔdɔ fe dzodzrowo la dzi. Biblia de bubu amegbetɔwo ŋu le esi wòka ɖe edzi na wo be woate ŋu atiae be woaɖu wofe gbɔdɔdɔ fe dzodzro vɔ̃wo dzi ne wodi vavã be yewoawɔe nenema.—Kolosetɔwo 3:5.
Biblia fe sedede sia me kɔ. Se si Biblia de na ŋutsu kple nyɔnu siwo meɖe wo nɔewo o be “
misi le agbe gbegblẽ nɔnɔ nu” la kee yi na ŋutsu ŋutsugbɔdɔlawo kple nyɔnu nyɔnugbɔdɔlawo siaa hã. (1 Korintotɔwo 6:18) Nyatefeae nye be ɖe ŋutsu miliɔn geɖe siwo srɔ̃wo nye nyɔnuwo la ɖua wo ɖokuiwo dzi hafi tea ŋu ɖua gbɔdɔdɔ fe tetekpɔwo dzi, le esiwo di be yewoawɔ ɖe Biblia fe nudidiwo dzi ta. Ŋutsu siwo ŋutsugbɔdɔdɔ dzrona alo nyɔnu siwo nyɔnugbɔdɔdɔ dzrona la hã ate ŋu awɔ nenema ke ne wodi vevie be yewoadze Mawu ŋu.—5 Mose 30:19.


text:
SƆHƐWO BIANA BE
Ðe Mesu Te Na Srɔ̃ɖeɖea?
Hafi nàɖo nya sia ŋu la, ele be nànya ɖokuiwò nyuie. Le kpɔɖeŋu me, bu nya siawo ŋu kpɔ:
Ƒomedodowo
Ðe nèdoa dziku ɖe wo ŋu kabakaba, ɖewohĩ zãa nya tɔamewo alo ɖea alɔme le wo ŋu ne èle nu me ɖem na woa? Aleke wobuna tso ŋuwò le go sia me? Ale si nèwɔa nu ɖe fowòmetɔwo ŋui la ɖe ale si nàwɔ nu ɖe srɔ̃wò ŋui fia.—Efesotɔwo 4:31.
Agbenɔnɔ
Ðe nèsea nu gɔmea alo nètea tɔ ɖe edzi ɣesiaɣi be nu si yedi la koe woawɔa? Ðe nèléa ɖokuiwò kpoo ne nya sesẽ aɖe do mo ɖa? Ègbɔa dzi ɖia? Ne ètua Mawu fe gbɔgbɔa fe kutsetse ɖo fiafia la, akpe ɖe ŋuwò nàva zu srɔ̃tɔ nyui le etsɔme.
Ganyawo
Ðe nènyia fe zi geɖea? Ðe nètea ŋu nɔa dɔ gbɔ wɔna? Ne mètea ŋu wɔnɛ o la, ke nu ka tae? Ale si dɔa le tae? Dɔa tɔ gbɔe wòtsoa? Alo wò ŋutɔ wò nɔnɔme aɖe si ŋu wòle be nàtrɔ asi le la gbɔe wòtsoa? Ne wò ŋutɔ wò ɖeka koe li evɔ mete ŋu le ta kpɔm na wò ganyawo o la, aleke nàwɔ akpɔ ta na fome blibo tɔ?
Mawusubɔsubɔ
Ðe nètsona le ɖokuiwò si xlẽa Mawu fe Nya la, kpɔa gome le gbefãɖeɖedɔa kple Kristotɔwo fe kpekpewo mea? Ame si nàva ɖe la dze na ame si bi le mawusubɔsubɔ me ɖeɖe.
Zi ale si nèle ɖokuiwò nyam nyuie la, zi nenamae wòanɔ bɔbɔe na wò wu be nàke ɖe ame si akpɔ ŋudzedze ɖe wò nɔnɔme nyuiwo ŋu wu be wòanɔ nya hem ɖe ŋuwò la ŋu.


text:
A5
Ale Si Wozã Mawu Ƒe Ŋkɔa Le Kristotɔwo Ƒe Hela Ŋɔŋlɔawo Me
Biblia ŋuti nunyalawo lɔ̃ ɖe edzi be Mawu fe ŋkɔ ŋutɔŋutɔ si Ŋɔŋlɔdzesi Eneawo (יהוה) tsia tsitre ɖi na la dze zi 7,000 kloe le Hebri Ŋɔŋlɔawo fe asinuŋɔŋlɔgbalẽ gbãtɔawo me. Gake ame geɖe susunɛ be medze le Kristotɔwo Ƒe Hela Ŋɔŋlɔawo fe asinuŋɔŋlɔgbalẽ gbãtɔawo me o. Eya ta ame siwo ɖe Eʋegbe Biblia yeyeawo gɔme la mezã ŋkɔ Yehowa le Biblia fe akpa si amewo lɔ̃a yɔyɔ be Nubabla Yeyea me o. Ne Biblia gɔmeɖela akpa gãtɔ le nya siwo woyɔ tso Hebri Ŋɔŋlɔawo me siwo me Ŋɔŋlɔdzesi Eneawo dze le gɔ̃ hã gɔme ɖem la, wotsɔa bubuŋkɔ “Afetɔ” ɖɔlia Mawu fe ŋkɔa.
Gake Ŋɔŋlɔ Kɔkɔeawo—Xexe Yeye Gɔmeɖeɖe la gɔmeɖelawo ya mewɔe nenema o. Wozã ŋkɔ Yehowa zi 237 sɔŋ le Kristotɔwo Ƒe Hela Ŋɔŋlɔawo me. Gbegɔmeɖelawo bu nu vevi eve ŋu hafi tso nya me be yewoawɔ esia: (1) Helagbe me asinuŋɔŋlɔgbalẽ siwo le mía si egbea la menye esiwo Biblia ŋlɔlawo ŋutɔ ŋlɔ kple wofe asiwo tẽe o. Kristotɔwo Ƒe Hela Ŋɔŋlɔawo fe kɔpi akpeakpe siwo li egbea dometɔ akpa gãtɔ nye esiwo fe nuŋlɔɖiwo wowɔ fe alafa eve ya teti le gbãtɔwo ŋɔŋlɔ vɔ megbe. (2) Le ɣeyiɣi mawo me la, ame siwo gbugbɔ nɔ asinuŋɔŋlɔgbalẽawo ŋlɔm la tsɔa Kyʹri·os, Helagbe me nya si gɔmee nye “Afetɔ” ɖɔlia Ŋɔŋlɔdzesi Eneawo alo wokpɔa asinuŋɔŋlɔgbalẽ siwo me woɖɔli ŋkɔa le xoxo la dzi gbugbɔ ŋlɔna.
Xexe Yeye Biblia Gɔmeɖeɖe Kɔmitia kpɔe be kpeɖodzi sẽŋuwo li be Ŋɔŋlɔdzesi Eneawo dze le Helagbe me asinuŋɔŋlɔgbalẽ gbãtɔwo me. Kpeɖodzi siwo dzi wonɔ te ɖo tso nya me ye nye esiwo gbɔna:
Ŋɔŋlɔdzesi Eneawo nɔ Hebri Ŋɔŋlɔawo fe kɔpi siwo wozã le Yesu kple efe apostoloawo fe ɣeyiɣiawo me la katã me. Tsã la, ame ʋɛ aɖewo melɔ̃ ɖe nya sia dzi o. Gake fifia wova ke ɖe Hebri Ŋɔŋlɔawo fe kɔpi aɖewo ŋu le tefe si gogo Qumran. Woku nu me hekpɔe be fe alafa gbãtɔa mee wogbugbɔ ŋlɔ wo eye esia va ɖo kpe nya sia dzi ɖikekemanɔmee.
Le Yesu kple efe apostoloawo fe ɣeyiɣiawo me la, Ŋɔŋlɔdzesi Eneawo nɔ Hebri Ŋɔŋlɔ siwo gɔme woɖe ɖe Helagbe me la me. Biblia ŋuti nunyala geɖe bui fe alafa geɖe be Ŋɔŋlɔdzesi Eneawo menɔ Hebri Ŋɔŋlɔawo fe Helagbe me Septuagint fe asinuŋɔŋlɔgbalẽwo me o. Gake le fe alafa 20 lia fe domedome la, Biblia ŋuti nunyalawo va ke ɖe Helagbe me Septuagint si nɔ anyi le Yesu ŋɔli la fe kakɛ aɖewo siwo do xoxo ŋutɔ la ŋu. Mawu fe ŋkɔ ŋutɔŋutɔ, si wotsɔ Hebri ŋɔŋlɔdzesiwo ŋlɔ la, dze le agbalẽ kakɛ mawo dzi. Eya ta le Yesu fe ɣeyiɣiawo me la, Mawu fe ŋkɔ nɔ Ŋɔŋlɔ siwo gɔme woɖe ɖe Helagbe me la me. Ke hã, le fe alafa enelia K.Ŋ. me la, Mawu fe ŋkɔ medze le Hebri Ŋɔŋlɔawo fe Helagbe me Septuagint fe asinuŋɔŋlɔgbalẽ vevitɔwo, abe Vatikanus Blemasinuŋɔŋlɔgbalẽ kple Sinaitikus Blemasinuŋɔŋlɔgbalẽ ene me tso Mose Ƒe Agbalẽ Gbãtɔ va se ɖe Malaki o (evɔ wodze le asinuŋɔŋlɔgbalẽ xoxotɔwo me hafi). Eya ta mewɔ nuku o be le ɣemaɣi fe nuŋlɔɖi siwo wodzra ɖo ɖi va se ɖe egbe me la, Mawu fe ŋkɔa medze le Biblia fe akpa si nye Hela Ŋɔŋlɔawo si amewo lɔ̃a yɔyɔ be Nubabla Yeyea me o.
Yesu gblɔ tẽe be: “Meva le Fofonye fe ŋkɔ me.” Ete gbe ɖe edzi hã be ye ‘Fofo fe ŋkɔ me’ yewɔ yefe dɔwo le
Kristotɔwo Ƒe Hela Ŋɔŋlɔawo ɖee fia be Yesu zã Mawu fe ŋkɔa edziedzi eye wòna amewo nyae. (Yohanes 17:6, 11, 12, 26) Yesu gblɔ tẽe be: “Meva le Fofonye fe ŋkɔ me.” Ete gbe ɖe edzi hã be ye ‘Fofo fe ŋkɔ me’ yewɔ yefe dɔwo le.—Yohanes 5:43; 10:25.
Esi wònye be Mawu fe gbɔgbɔe ʋã amewo woŋlɔ Kristotɔwo Ƒe Hela Ŋɔŋlɔawo kpe ɖe Hebri Ŋɔŋlɔ kɔkɔeawo ŋuti ta la, susu manɔ eme be Yehowa fe ŋkɔa nabu le wo me nenema o. Le fe alafa gbãtɔ K.Ŋ. fe domedome lɔfo la, nusrɔ̃la Yakobo gblɔ na hamemetsitsi siwo nɔ Yerusalem la be: “Simeon gblɔe eme kɔ nyuie, ale si Mawu trɔ susu ɖe dukɔwo ŋu zi gbãtɔ, be yeaɖe amewo tso wo dome hena yefe ŋkɔ la.” (Dɔwɔwɔwo 15:14) Ne ɖe fe alafa gbãtɔ me tɔ aɖeke menya Mawu fe ŋkɔa alo yɔnɛ o la, ke susu manɔ Yakobo fe nya mawo me o.
Mawu fe ŋkɔ si woŋlɔ kpuie la dze le Kristotɔwo Ƒe Hela Ŋɔŋlɔawo me. Mawu fe ŋkɔ dze le nyagbɔgblɔ si nye “Haleluyah” si dze le Nyaɖeɖefia 19:1, 3, 4, 6 me la me. Nya ma tso Hebrigbe me nyagbɔgblɔ si gɔmee nye “Mikafu Yah” me. “Yah” nye ŋkɔ Yehowa ŋɔŋlɔ kpuie. Woɖe ŋkɔ siwo wozã le Kristotɔwo Ƒe Hela Ŋɔŋlɔawo me la dometɔ geɖe tso Mawu fe ŋkɔa me. Nyatefee, numekugbalẽ aɖewo gblɔ be Yesu ŋutɔ fe ŋkɔ gɔmee nye “Yehowae Nye Xɔname.”
Yudatɔwo fe nuŋlɔɖi gbãtɔwo ɖee fia be Yudatɔ Kristotɔwo zã Mawu fe ŋkɔa le wofe nuŋlɔɖiwo me. Agbalẽ si nye Tosefta, si nye se siwo wogblɔ kple nu, siwo woŋlɔ hewu wo nu fofo fu nu le fe 300 K.Ŋ. fe feawo me la, gblɔ tso Kristotɔwo fe nuŋlɔɖi siwo wotɔ dzo le Sabat dzi la ŋu be: “Wotɔ dzo nya nyui gblɔlawo kple minim [siwo wobuna be wonye Yudatɔ Kristotɔwo] fe agbalẽwo. Woɖe mɔ be woatɔ dzo wo le afi siwo woke ɖe wo ŋu le, nuŋlɔɖiawo kple tefe siwo woyɔ Mawu fe Ŋkɔ le le wo me la siaa.” Agbalẽ ma ke gblɔ be Rabi Yosé, Galileatɔ aɖe si nɔ anyi le fe alafa evelia K.Ŋ. fe gɔmedzedze la gblɔ be, le kwasiɖa fe ŋkeke bubuwo dzi la, “wolãa afi siwo Mawu fe Ŋkɔa dze le [le Kristotɔwo fe nuŋlɔɖiwo] me la ɖa hedzraa wo ɖo, eye wotɔa dzo akpa susɔea.”
Biblia ŋuti nunyala aɖewo lɔ̃ ɖe edzi be anɔ eme godoo be Mawu fe ŋkɔa dze le Kristotɔwo Ƒe Hela Ŋɔŋlɔawo fe akpa siwo woyɔ tso Hebri Ŋɔŋlɔa me la me. Agbalẽ si nye The Anchor Bible Dictionary gblɔ le tanya si nye “Ŋɔŋlɔdzesi Eneawo Le Nubabla Yeyea Me” te be: “Kpeɖodziwo li be Ŋɔŋlɔdzesi Eneawo, siwo nye Mawu fe Ŋkɔ Yahweh, dze le Nubabla Yeyea me nya siwo woyɔ tso Nubabla Xoxoa me la dometɔ aɖewo alo wo katã me esime woŋlɔ Nubabla Yeyea fe agbalẽ siawo zi gbãtɔ.” Biblia ŋuti nunyala George Howard gblɔ be: “Esi wònye be wokpɔtɔ ŋlɔa Ŋɔŋlɔdzesi Eneawo le Hela Biblia [Septuagint] si nye Ŋɔŋlɔ siwo fe alafa gbãtɔ me Kristotɔwo zãna me ta la, susu le eme be míaxɔe ase be ne Nubabla Yeyea ŋlɔlawo yɔ nya aɖe tso Ŋɔŋlɔa me la, wodea Ŋɔŋlɔdzesi Eneawo Biblia me nuŋlɔɖia me.”
Biblia gɔmeɖela xɔŋkɔwo zã Mawu fe ŋkɔa le Kristotɔwo Ƒe Hela Ŋɔŋlɔawo me. Biblia gɔmeɖela siawo dometɔ aɖewo wɔ esia xoxoxo hafi wova ta Xexe Yeye Gɔmeɖeɖe Biblia. Biblia gɔmeɖela siawo kple Biblia siwo gɔme woɖe la dometɔ aɖewoe nye: A Literal Translation of the New Testament . . . From the Text of the Vatican Manuscript, si gɔme Herman Heinfetter ɖe (fe 1863); The Emphatic Diaglott, si gɔme Benjamin Wilson ɖe (fe 1864); The Epistles of Paul in Modern English, si gɔme George Barker Stevens ɖe (fe 1898); St. Paul’s Epistle to the Romans, si gɔme W. G. Rutherford ɖe (fe 1900); The New Testament Letters, si gɔme J.W.C. Wand si nye London Bisiɔp ɖe (fe 1946). Tsɔ kpe ɖe eŋu la, le Spaniagbe me Biblia si gɔme Pablo Besson ɖe le fe alafa 20 lia fe gɔmedzedze me la, ezã “Jehová” le Luka 2:15 kple Yuda 14, eye etenuŋɔŋlɔ 100 kloe hã dze le efe gɔmeɖeɖea me si ɖee fia be Mawu fe ŋkɔe wòle be woazã le afi mawo hafi. Tso keke fe alafa 16 lia, si nye ɣeyiɣi didi aɖe do ŋgɔ na Biblia siawo, me ke la, wozã Ŋɔŋlɔdzesi Eneawo le Kristotɔwo Ƒe Hela Ŋɔŋlɔ siwo gɔme woɖe ɖe Hebrigbe me la fe akpa geɖewo. Le Germanygbe ɖeɖe dzaa me la, “Yehowa” (alo “Yahweh,” si woŋlɔ ɖe Hebri ŋɔŋlɔdzesiwo nu) dze le Biblia gɔmeɖeɖe 11 ya teti me le Kristotɔwo Ƒe Hela Ŋɔŋlɔawo me, eye gbegɔmeɖela ene ŋlɔ ŋkɔa ɖe kpɔtɔdzesiwo me le afi siwo bubuŋkɔ “Afetɔ” dze le la gbɔ. Mawu fe ŋkɔa dze le etenuŋɔŋlɔwo alo numeɖeɖewo me le Germanygbe me Biblia gɔmeɖeɖe 70 kple edzivɔwo me.
Mawu fe ŋkɔa dze le Kristotɔwo Ƒe Hela Ŋɔŋlɔawo me le Biblia siwo le gbegbɔgblɔ alafa ɖeka kple edzivɔwo me. Wozã Mawu fe ŋkɔa le Biblia siwo le Afrikagbewo, Amerikagbewo, Europagbewo, Asiagbewo kple Pasifik-gbewo me la me geɖe ŋutɔ. (Kpɔ aɖaka si le axa 1742 kple 1743.) Ame siwo ɖe Biblia siawo gɔme tiae be yewoazã Mawu fe ŋkɔa le susu siwo míegblɔ va yi la tɔgbi ta. Kristotɔwo Ƒe Hela Ŋɔŋlɔawo fe Biblia siwo do nyitsɔ laa la dometɔ aɖewoe nye Rotuman Biblia (fe 1999), si zã ŋkɔ “Jihova” zi 51 le mawunyakpukpui 48 me kple Indonesiatɔwo fe Batak (Toba) gɔmeɖeɖe (fe 1989), si me ŋkɔ “Jahowa” dze le zi 110 sɔŋ.
Ðikekemanɔmee la, kpeɖodzi sẽŋuwo li siwo ta wòle be woagbugbɔ Mawu fe ŋkɔ Yehowa aɖo tefe siwo wòdze le le Kristotɔwo Ƒe Hela Ŋɔŋlɔawo me. Nu ma tututue Xexe Yeye Gɔmeɖeɖe Biblia gɔmeɖelawo wɔ. Wodea bubu gã Mawu fe ŋkɔa ŋu eye mawuvɔvɔ̃ nyuitɔ le wo me si wɔe be wokpɔ egbɔ be yewomeɖe nuŋlɔɖi gbãtɔwo me nya aɖeke ɖa o.—Nyaɖeɖefia 22:18, 19.


text:
Nu Ka Tae Mielɔ̃na Wodoa Ʋu Na Mi O?
Susu masɔmasɔ siwo le amewo si
Nyakpakpa: Yehowa Ðasefowo menoa atike o eye womedea kɔdzi hã o.
Nyatefea: Míedia dɔdamɔnu nyuitɔ kekeake na míawo ŋutɔwo kple míafe fometɔwo. Ne míafe lãme gblẽ la, míeyia ɖɔkta siwo bi ɖe atikewɔwɔ kple dɔwɔwɔ na ame ʋumazamazãe me la gbɔ. Míekpɔa ŋudzedze ɖe ale si wowɔ ŋgɔyiyi le atikewɔnyawo mee ŋu. Le nyatefe me la, dɔwɔwɔ na amewo ʋumazamazãe fe mɔnu si woto vɛ la le vi ɖem na ame geɖewo le nuto ɖe sia ɖe me. Le dukɔ geɖewo me la, dɔnɔ ate ŋu atiae be yeafo asa na afɔku siwo le ʋudodo na ame me, abe ʋumedɔlékuiwo, dɔlélenutsiŋutete fe dɔmawɔmawɔ nyuie kple ɖɔktawo fe vodadawo ene me.
Nyakpakpa: Yehowa Ðasefowo xɔe se be xɔse ate ŋu ada gbe le dɔnɔ ŋu.
Nyatefea: Míexɔ xɔsegbedada dzi se o.
Nyakpakpa: Ebia ga geɖe be woawɔ atike na ame ʋumazamazãe.
Nyatefea: Atikewɔwɔ na ame ʋumazamazãe megblẽa ga o. *
Nyakpakpa: Ðasefo geɖewo, tsitsiawo kple ɖeviwo siaa, kuna fe sia fe le esi wogbe be woagado ʋu na yewo o ta.
Nyatefea: Kpeɖodzi mele nya sia ŋu o. Zi geɖe la, amekolawo wɔa dɔ sesẽwo abe ame fe dzi koko, funukpefekoko kple ame bubu fe ŋutinuwo dede na ame bubu ene ʋumazamazãe. * Zi geɖe la dɔnɔwo, siwo dome ɖeviwo hã le, siwo womedo ʋu na o la hayana ko abe ame siwo wodo ʋu na ene alo hayana nyuie wu wo gɔ̃ hã. * Aleke kee nyaa ɖale o, ame aɖeke mate ŋu agblɔ kple kakaɖedzi be dɔnɔ si melɔ̃ wodo ʋu nɛ o la aku alo atsi agbe ne elɔ̃ wodo ʋu nɛ o.
Nu ka tae Yehowa Ðasefowo melɔ̃na wodoa ʋu na wo o?
Míafe subɔsubɔdzixɔsewoe bia esia tso mía si ke menye esi mímedi be woawɔ atike na mí o tae o. Nubabla Xoxoa kple Nubabla Yeyea siaa de se eme kɔ fãa be míatsri ʋu. (1 Mose 9:4; 3 Mose 17:
Wotrɔ susu
Ɣeaɖeɣi va yi la, atikewɔlawo bua dɔdamɔnu siwo me womedoa ʋu na ame le o, siwo wogayɔna be atikewɔwɔ ʋumazamazãe be enye dɔdamɔnu si gbɔ eme, eye wobunɛ kura gɔ̃ hã be enye ameɖokuiwuwu, gake le fe ʋɛ siwo va yi me la, womegabunɛ nenema o. Le kpɔɖeŋu me, le fe 2004 me la, nyati aɖe si wota ɖe magazine aɖe si fo nu tso atikeŋutinunya gblɔ be, dɔdamɔnu siwo woto vɛ be woatsɔ ada dɔ na dɔnɔ siwo nye Yehowa Ðasefowo la ava nye dɔdamɔnu siwo ŋu dɔ woawɔ na ame sia ame le fe siwo gbɔna me. * Nyati aɖe si dze le magazine aɖe (Heart, Lung and Circulation) me le fe 2010 me la gblɔ be “menye Yehowa Ðasefowo koe wòle be woazã dɔdamɔnu si nye ‘dɔwɔwɔ na ame ʋumazamazãe’ na o, ke boŋ ele be wòanye dɔdamɔnu vevitɔ si wòle be woazã le amekoko ɖe sia ɖe me.”
Fifia la, ɖɔkta akpe geɖewo le dɔdamɔnu siwo nana be ʋu meɖuɖuna le ame ŋu fũu o la ŋu dɔ wɔm tsɔ le dɔ sesẽwo wɔm na dɔnɔwo ʋumazamazãe le xexea me godoo. Wole dɔdamɔnu sia si me wozãa atikewo ɖe ʋu tefe le la ŋu dɔ wɔm le dukɔ madeŋgɔwo hã me, eye dɔnɔ geɖe siwo menye Yehowa Ðasefowo o hã biana be woazã dɔdamɔnu sia na yewo.
^ mm. 8 Kpɔ Transfusion and Apheresis Science, Volume 33, No. 3, p. 349.
^ mm. 10 Kpɔ The Journal of Thoracic and Cardiovascular Surgery, Volume 134, No. 2, pp. 287-288; Texas Heart Institute Journal, Volume 38, No. 5, p. 563; Basics of Blood Management, p. 2; and Continuing Education in Anaesthesia, Critical Care & Pain, Volume 4, No. 2, p. 39.
^ mm. 10 Kpɔ The Journal of Thoracic and Cardiovascular Surgery, Volume 89, No. 6, p. 918; kple Heart, Lung and Circulation, Volume 19, p. 658.
^ mm. 14 Continuing Education in Anaesthesia, Critical Care & Pain, Volume 4, No. 2, page 39.
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Nya Kae Biblia Gblɔ Tso Ʋudodo Ŋu?
Biblia gblɔ be Mawu de se be ‘míatsri ʋu.’ Nu kae esia lɔ ɖe eme egbea?


text:
Fia Nu Viwòwo
Dzilawo, mizã ŋutinya siawo miatsɔ afia nu mia viwo ne woasrɔ̃ Biblia me nufiame veviwo.
Ŋgɔdonya
Nya siwo le 5 Mose ate ŋu afia mɔ wò le viwòwo hehe me.
Enye Dzidzɔ Na Mí Be Míenya Nya Ɣaɣla La
Biblia fo nu tso nya ɣaɣla vevi aɖe ŋu si nye “nya ɣaɣla kɔkɔe.” Àdi be yeanya nya ɣaɣla sia?
Rebeka Di Be Yeana Yehowa Nakpɔ Dzidzɔ
Nu kae míawɔ be míanɔ abe Rebeka ene? Xlẽ nyɔnu sia fe ŋutinya eye nàsrɔ̃ nu geɖe tso eŋu.
Raxab Xɔ Yehowa Dzi Se
Xlẽ nu tso ale si wòdzɔe be Raxab kple efe fomea tsi agbe esime wowu Yerixotɔwo la ŋu.
Ena Fofoa Kple Yehowa Kpɔ Dzidzɔ
Ŋugbedodo ka dzie Yefta via wɔ ɖo? Aleke míate ŋu awɔ nu abe nyɔnuvi sia ene?
Samuel Yi Edzi Wɔ Nu Nyui
Aleke nàte ŋu asrɔ̃ Samuel fe kpɔɖeŋu eye nàyi edzi anɔ nu nyui wɔm ne èkpɔ ame bubuwo le nu gbegblẽ wɔm gɔ̃ hã?
David Mevɔ̃na O
Xlẽ Biblia me ŋutinya dodzidzɔname sia be nàkpɔ nu si na David mevɔ̃na o.
Ewɔ Na Wò Kpɔ Be Ye Ðeɖe Yetsi Anyia?
Nya kae Yehowa gblɔ na Eliya esi wòwɔ nɛ be wogblẽ ye ɖi? Nu kae nàte ŋu asrɔ̃ tso nu si dzɔ ɖe Eliya dzi la me?
Yosiya Dze Xɔlɔ̃ Nyuiwo
Biblia gblɔ na mí be esesẽ na Yosiya ŋutɔ be wòawɔ nu nyui. Xlẽ nu tso ale si exɔlɔ̃wo kpe ɖe eŋui la ŋu.
Yeremiya Medzudzɔ Yehowa Ƒe Nya Gbɔgblɔ Na Amewo O
Togbɔ be amewo ko Yeremiya alo do dziku ɖe eŋu hã la, nu ka tae wòyi edzi nɔ Mawu fe nya gblɔm na amewo?
Yesu Ðo To Ɣesiaɣi
Menye ɣesiaɣie wòanɔ bɔbɔe na wò be nàɖo to dziwòlawo o. Kpɔ ale si Yesu fe kpɔɖeŋua ate ŋu akpe ɖe ŋuwòe ɖa.
Ame Siwo Ŋlɔ Nu Tso Yesu Ŋu
Xlẽ nu tso Biblia-ŋlɔla enyi siwo nɔ agbe le ɣeyiɣi si me Yesu nɔ anyigba dzi la me eye woŋlɔ nu tso eŋu la ŋu.
Paulo Ƒe Nyruiyɔvi Mevɔ̃ O
Ðekakpui sia na nyruia tsi agbe. Nu kae wòwɔ?
Timoteo Kpe Ðe Amewo Ŋu
Nu kae nàwɔ be nàkpɔ dzidzɔ le agbe me abe Timoteo ene?
Fiaɖufe Si Aɖu Anyigba Blibo La Dzi
Aleke agbea anɔ ne Yesu le fia ɖum ɖe anyigba dzi? Àdi be yeanɔ afi ma?


text:
Kwasiɖa, May 28
[Mawu fe] nɔnɔme makpɔmakpɔawo dzena gaglãa wokpɔna tso xexea wɔwɔ dzi, elabe wodze fãa le nu siwo wòwɔ la me, ɛ̃, efe ŋusẽ mavɔmavɔ kple Mawunyenye la dzena.—Rom. 1:20.
Yehowa ɖe efe lɔlɔ̃ gã la fia mí le mɔ vovovowo nu. Wò ya bu xexea me katã fe lolome kple efe atsyɔ̃ ŋu kpɔ ko. Ɣletivihatsotso miliɔn akpeakpewoe le eme, eye ɣletivi kple ɣletinyigba miliɔn akpeakpewo le ɣletivihatsotso ɖe sia ɖe me. Ɣletivi siwo le Masa Ɣletivihatsotso si me míafe anyigbaa le me la dometɔ ɖekae nye ɣe la. Ɣea manɔmee la, nu gbagbe aɖeke manɔ anyigba dzi o. Nuwɔwɔ siawo katã ɖee fia be Yehowae nye mía Wɔla, eye woɖea efe nɔnɔmewo abe ŋusẽ, nunya kple lɔlɔ̃ ene fiana. Yehowa trɔ asi le anyigbaa ŋu be agbe nanya nɔ le edzi. Nu sia nu si le anyigba dzi la ɖea vi na amegbetɔwo kple lãwo siaa. Le gɔmedzedzea la, Mawu tso abɔ dzeani aɖe na amegbetɔwo be woanɔ eme, eye wòna susu kple ŋutilã deblibo wo be woate ŋu anɔ agbe tegbee. (Nyaɖ. 4:11) Tsɔ kpe ɖe eŋu la, eyae “naa nuɖuɖu nu gbagbewo katã, elabe efe lɔlɔ̃ si nu metsina o la li tegbee.”—Ps. 136:25. w15 11/15 3:7, 8
Dzoɖa, May 29
Meli kpli mi.—Mat. 28:20.
Esi feawo va le yiyim la, míafe Fia la le dɔwɔnu siwo míazã atsɔ akpe ɖe amewo ŋu be woaxɔ gbedeasia la nam mí. Míezã dɔwɔnuawo dometɔ aɖewo ɣeyiɣi kpui aɖe ko, gake míekpɔtɔ le ɖewo ya zãm va se ɖe egbea. Ke hã dɔwɔnuawo katã kpe ɖe mía ŋu míetu gbefãɖeɖeŋutete ɖo. Le fe 1933 me la, Mawu fe amewo te ɖaseɖigbalẽvi zazã, eye esia kpe ɖe wo dometɔ geɖe ŋu wodze gbefãɖeɖedɔa gɔme. Woŋlɔ Biblia me gbedeasi kpui aɖe ɖe agbalẽvia dzi. Ðaseɖigbalẽvia kpe ɖe gbefãɖelawo ŋu le mɔ geɖe nu. Le kpɔɖeŋu me, ŋu kpea gbefãɖela aɖewo, eye togbɔ be wodi vevie be yewoaɖe gbefã hã la, womenyana nya si woagblɔ o. Dzi le gbefãɖela aɖewo ya fo ŋutɔ. Wodudua nya ɖe sia ɖe si wonya la ɖe afemenɔlaa dzi le miniti ʋɛ aɖewo ko me, gake zi geɖe la, dze menɔa wofe nufofo me o. Eya ta ɖaseɖigbalẽvia kpe ɖe gbefãɖelawo katã ŋu wotsɔ gbedeasi kpui si me kɔ la yi na amewo. w15 11/15 5:3-6
Braɖa, May 30
Wo katã nekafu Yehowa fe ŋkɔ.—Ps. 148:13.
Mawunyakpukpui geɖewo ɖee fia be Mawu fe ŋkɔa le vevie nɛ ŋutɔ, eye wòdi be woade bubu eŋu. (2 Mose 3:15; Ps. 83:18; Yes. 42:8; 43:10; Yoh. 17:6, 26; Dɔw. 15:14) Esi Yehowa fe gbɔgbɔ ʋã amewo woŋlɔ Biblia la, ena woŋlɔ efe ŋkɔ ɖe eme zi akpe geɖe. (Eze. 38:23) Eya ta gbegɔmeɖela siwo mezã Mawu fe ŋkɔa o la mede bubu Yehowa ŋu kura o. Kpeɖodzi geɖe wu li egbea siwo ta wòle be míazã Yehowa fe ŋkɔa ɖo. Mawu fe ŋkɔa dze le Eŋlisigbe me Xexe Yeye Gɔmeɖeɖe si me wogbugbɔ to le fe 2013 me la me zi gbɔ zi 7,216 sɔŋ. Esia fia be ŋkɔa dze le tefe ade bubu siwo womenɔ le tata si do ŋgɔ nɛ me o. Ƒukukua fe Agbalẽxatsaxatsa siwo ŋu woke ɖo fe ʋɛ aɖewoe nye esi va yi la dzie míekpɔ wo dometɔ atɔ̃ le. Ŋkɔ atɔ̃ mawo dze le 1 Samuel 2:25; 6:3; 10:26; 23:14, 16. Adelia dze le Ʋɔnudrɔ̃lawo 19:18, eye Biblia fe blema asinuŋɔŋlɔgbalẽ xoxo siwo ŋu kakaɖedzi le dzie míenɔ te ɖo tsɔe kpee. w15 12/15 2:5, 6


text: 39 Ke wokplɔ Yosef yi Egipte,+ eye Egiptetɔ Potifar,+ si nye Farao ŋu mewo dometɔ ɖeka, kple fiaŋudzɔlawo fe amegã la flee le Ismaeltɔ+ siwo kplɔe va afi ma la si.2 Ke Yehowa nɔ kple Yosef.+ Eye esia na wòkpɔ dzidzedze, eye wotsɔe ɖo efe afetɔ si nye Egiptetɔ la fe afe nu.3 Eye efe afetɔ kpɔe be Yehowa li kplii, eye be Yehowa nana nu sia nu si wòwɔna la dzea edzi nɛ.4 Eye wòkpɔa ŋudzedze ɖe Yosef ŋu eye wòna wòzu efe subɔvi. Eye wòɖoe efe afe la nu hetsɔ efe nuwo katã dzi kpɔkpɔ de esi.5 Tso esime wòtsɔe ɖo efe afea nu, eye wòtsɔ efe nuwo katã dzi kpɔkpɔ de esi la, Yehowa nɔ Egiptetɔ la fe afe la yram le Yosef ta, eye Yehowa fe yayra nɔ efe nu siwo katã le afea me kple gbedzi la dzi.+6 Mlɔeba etsɔ efe nuwo katã de Yosef si; eye megatsia dzi ɖe nu siwo le esi la ŋu kura o, negbe efe nuɖuɖu ko. Gawu la, Yosef va nya kpɔ hedze ɖeka ale gbegbe.7 Ke le nu siawo megbe la, Yosef fe afetɔ srɔ̃ va nɔa ahiãmo ɖom nɛ hegblɔna nɛ be: “Va mlɔ gbɔnye.”8 Ke egbe, eye wògblɔ na efe afetɔ srɔ̃ la be: “Kpɔ ɖa, nye afetɔ megatsia dzi ɖe nu siwo le gbɔnye le afea me ŋu o, eye wòtsɔ efe nuwo katã de asi nam.9 Ame aɖeke menye gã wum le afe sia me o, eye mete nanekem o, negbe wò ko, elabena srɔ̃ae nènye. Aleke gɔ̃ mawɔ vɔ̃ gã sia gbegbe ahawɔ nu vɔ̃ ɖe Mawu ŋu?”+10 Eye wònɔa nya sia gblɔm na Yosef ŋkeke sia ŋkeke, ke melɔ̃ be yeamlɔ egbɔ alo anɔ egbɔ o.11 Gake gbe ɖeka, esi wòyi afea me be yeawɔ yefe dɔwo la, afea me subɔvi aɖeke menɔ afea me o.12 Eye nyɔnua lé efe awu gblɔ be: “Va mlɔ gbɔnye!” Ke egblẽ efe awu la ɖe esi me hesi do go.13 Ke esi wòkpɔ be egblẽ efe awua ɖe ye si me hesi do go la,14 edo ɣli yɔ efemetɔwo gblɔ na wo be: “Kpɔ ɖa! Ekplɔ Hebri ŋutsu sia va mía gbɔ be wòava ɖi gbɔ mí. Eva gbɔnye be yeamlɔ gbɔnye, ke mede asi ɣlidodo me sesĩe.15 Esi wònya kpɔ be mete ɣlidodo sesĩe ko la, egblẽ efe awu la ɖe gbɔnye hesi do go.”16 Emegbe etsɔ awu la da ɖe eɖokui gbɔ va se ɖe esime Yosef fe afetɔ gbɔ va afea me.17 Eye wògblɔ nya mawo ke nɛ be: “Hebri subɔvi si nèkplɔ vɛ na mí la, va be yeaɖi gbɔm.18 Gake esi menya do ɣli sesĩe ko la, egblẽ efe awu la ɖe gbɔnye hesi do go.”19 Esi efe afetɔa se srɔ̃a fe nya siwo wògblɔ nɛ be, “Ale kple ale wò subɔvia wɔ ɖe ŋunye” ko la, dzi kui vevie.20 Eye Yosef fe afetɔ lée de gaxɔ me, le afi si fia fe gamenɔlawo nɔna, eye wònɔ afi ma le gaxɔa me.+21 Ke Yehowa nɔ kple Yosef, eye wònyoa dɔme nɛ hevea enu, eye wòna gaxɔdzikpɔlawo fe amegã la hã ve enu.+22 Ale gaxɔdzikpɔlawo fe amegã la tsɔ gamenɔla siwo katã le gaxɔa me la de asi na Yosef, eye nu sia nu si wowɔna le afi ma la, eyae nana wowɔa wo.+23 Gaxɔdzikpɔlawo fe amegã la megatsia dzi ɖe nu siwo le Yosef fe dzikpɔkpɔ te la dometɔ aɖeke ŋu o, elabena Yehowa nɔ kple Yosef, eye nu sia nu si wòwɔna la, Yehowa nana wòdzea edzi.+


text:
KRISTOTƆWO ƑE AGBENƆNƆ
Ðe Nèle JW.ORG Kadodogbalẽviawo Ŋu Dɔ Wɔm Nyuiea?
Esi xaxa gã la tu afe ta la, gbefãɖeɖedɔa hiã kpata. (Lod 24:11, 12, 20) Be míakpe ɖe amewo ŋu la, míate ŋu azã kadodogbalẽviawo atsɔ ahe amewo fe susu yi Mawu fe Nyaa kple míafe nyatakakadzraɖofea dzi. Dzesi aɖe le agbalẽvia dzi si akplɔ amea ayi video si nye Nu Ka Tae Wònyo Be Nàsrɔ̃ Biblia? gbɔ, eye wogakpe amea be ne egadi nyatakaka bubuwo alo di be woava srɔ̃ Biblia kpli ye la, ate ŋu abia. Ame aɖewo madi be yewoaxɔ míafe agbalẽwo o, gake woalɔ̃ be yewoayi míafe nyatakakadzraɖofea. Eya ta mègahe ɖe megbe o, tsɔ kadodogbalẽvia fe ɖe na wo. Ke hã mègana agbalẽvia ame siwo metsɔ ɖe le nyaa me o.
Ne èle wò gbe sia gbe dɔwo wɔm la, àte ŋu agblɔ na ame aɖe be: “Nane le asinye medi be matsɔ ana wò. Agbalẽvi sia akplɔ wò ayi internet dzi nyatakakadzraɖofe aɖe, eye le afi ma àkpɔ nyatakaka kple video siwo ku ɖe nya vovovowo ŋu la femaxee.” (Yh 4:7) Esi agbalẽviawo melolo o ta la, àte ŋu atsɔ ʋɛ aɖewo ɖe asi si nàte ŋu atsɔ ana amewo ne mɔnukpɔkpɔ ʋu ɖi.


text:
Wikipedia:General disclaimer
Ne wòmese Eʋegbe nyuie o la, wòa kpɔ gbe bubuwo fe nuxlɔame nyawo le miame le afisi woŋlɔ ɖa be "le gbe bubuwo me" la te.
Wikipiɖia enye nunyagbãle si li fãa na amewo katã fe zazã, eye wònye ame vovowo kple habɔbɔ vovowo siwo na kpekpeɖeŋu le dɔsia ŋɔŋlɔm le xexeme nunyaŋu godoo. Efe nɔnɔme naamɔ amesiame si ateŋu azã internet kple browserwo ŋudɔ be wòatrɔ nusiwo le eme. Ne nɔ nyanyame nawò be menye nusianu si le afisia me nunyaladeŋgɔwo kple agbalẽnyalagãwo to be wole eme vavã o.
Esia melegbɔgblɔm be wòmakpɔ nuveviewo kple nunya vavã le Wikipiɖia la dzi o; zigeɖe la, wòakpɔe. Gake Wikipiɖia ma ateŋu ado ŋugbe nawò be nusianu si le afisia le eme vavã o. Ɣeaɖewoɣi la, nuŋɔŋlɔa ɖewo fe tatawo woatrɔ medidi o, elabena ameaɖe alo nubaɖawɔla ɖe wɔ tɔtrɔa ɖe si mesɔ kple nunyalawo kple agbãlenyalawo le xexeame katã fe susuwo o.
Nuwo me toto[trɔ asi le etsofe ŋu]
Míele asitrɔm le alesi míatia alo míade dzesi nuŋɔŋlɔwo fe tata siwo ŋu ŋugbe le. Míafe nuŋlɔlawo zãna dɔwɔnu tɔxea ɖewo abe Tɔtrɔ yeyewo kple Axa yeyewo tsɔ nɔ ŋkulem ɖe nuyeyewo kple tɔtrɔ yeyeawo ŋu. Habɔbɔa ɖeke meli si toa Wikipiɖia la me o; togbɔ be nuxlẽla geɖewo wɔna ɖɔɖɔɖowo alo wotoa nuaɖewo me hã abe peer review, sea ɖeke meli si na dɔ sia wɔwɔ o. Nuŋɔŋlɔ siwo wotia kpɔ le wome toto megbe hã abe featured article woteŋu trɔna emegbe elabena ameaɖe vayi wɔ tɔtrɔ vɔ̃ɖia ɖe hafi nevale exlem.
-
- Wòmateŋu abu fɔ nuŋlɔla, kpeɖeŋutɔ, amesi na nu, dɔdzikpɔla, sysɔp kple amesiwo katã do fome kple Wikipiɖia wodometɔa ɖeke ɖe numanomeea ɖe si le afisia ŋu lo alo le wòŋutɔ fe emenuwo zãza ŋuti o.
Gɔmesesea ɖeke meli o; mɔɖeɖe tɔxe[trɔ asi le etsofe ŋu]
Taflatse, eme nekɔ na amesiame bena nusiwo katã woŋlɔ ɖe afisia li fãa na amewokatã, eye ŋugbedodoa ɖeke mele wò kpakple afisia fe afetɔwo kple ezãlawo, amesiwo fe mɔwo dzi nuŋɔŋlawo le, Wikipiɖia la me nuŋlŋlawo ɖesiaɖe, dɔdzikpɔlawo, sysɔpwo alo amebuba ɖeke si do fome kple dɔ sia alo efe fomedodowo o. Mɔɖeɖea ɖe li be na tsɔ nusianu fãa tso afisia; Esia me fia be gɔmesesea ɖeke li le Wikipiɖia kple efe dɔwɔlawo kple ezãlawo kpakple wò dome o.
Mɔɖeɖe alo gɔmesesea ɖeke mele wò kple Wikipiɖia dome na nyasiawo zãza alo wotɔtrɔ si mele GNU Free Documentation License (GFDL) mɔɖeɖewo nu o; Ne ameaɖe wɔ tɔtrɔa ɖe le nusiwo neŋlɔ ŋu le Wikipiɖia dzi alo woɖe efe akpa ɖe la, wòmekpɔ mɔ abu fɔ Wikipiɖia alo efe fomedodoa ɖeke o.
Trademarks /(Dzesi tɔxewo)[trɔ asi le etsofe ŋu]
Dzesi tɔxe (abe trademarks, service marks, collective marks, design rights, personality rights) siwo dze le Wikipiɖia la me la nye nutɔwo ŋutɔ tɔ. Wofe zãzã le afisia mefia be mɔ li na wo ŋudɔ wɔwɔ le goa ɖeke me si to vovo na esiwo woɖe mɔ na le GFDL mɔɖeɖewo te o. Ne wome gblɔe fitaa o la, ekema fomedodoa ɖeke mele Wikipiɖia kple Wikimedia kpakple dzesitɔa ɖeke o eyata Wikipiɖia mateŋu aɖe mɔ na ameaɖeke be wòazã nusiwo nutɔwo meɖe mɔ na o la. Ne ezã nusiawo la, ele ɖokuiwò si, eye ne nyaɖe tso ezãzã me la, wò ɖeka fe agba ye.
Sesiwo te Wikipiɖia le[trɔ asi le etsofe ŋu]
Ɖewomahĩ Wikipiɖia menuwo ɖeɖefia alo woŋɔŋlɔ ada se dzi le dukɔ alo afisi wòle la me. Wikipiɖia dɔwo katã le mɔwo dzi le Florida le United States of America eye wozãa wo le afima fe sewo nu. Se siwo le wòfe dukɔme fe mɔɖeɖewo na nusiwo wòateŋu agblɔ alo nusiwo wòateŋu ama na amewo ateŋu ato vovo tso esiawo gbɔ. Wikipiɖia me doa ŋuse ameaɖeke be wòa da wo de sewo dzi o eyata ne eda se siawo dzi la, wò ɖeka woa bu fɔe.
Afisia meye aɖaŋuɖofe o[trɔ asi le etsofe ŋu]
Ne ehiã aɖaŋu na nutɔxea ɖe (le kpɔɖeŋu me, dɔyɔyɔ, sewo, ganyawo) me la, di amesi wɔa dɔ le numa ŋuti. Kpɔ Wikipedia:Risk disclaimer, Wikipedia:Medical disclaimer, and Wikipedia:Legal disclaimer hã.
Mieda akpe nawo bena ne gbɔdzi ɖi xlẽ nusiwo le afisia eye míe xɔese be Wikipiɖia la zãzã adze ŋuwo.
Kpɔɖeŋu le nunyagbãle bubuwo fe "disclaimer-wo" ŋu[trɔ asi le etsofe ŋu]
Togbɔ be wona agbãlenyalawo kple nusrɔ̃ladeŋgɔwo to nunyagbãle bubwo me hã, yawo hã medo ŋugbe be nusianu le eme vavã o.
- britannica.com disclaimer la (tso afisi Encyclopædia Britannica la le):
- "YOUR USE OF BRITANNICA.COM IS AT YOUR SOLE RISK." (Iŋlisigbe)
- MSN.com disclaimer la (tso afisi Microsoft fe Encarta Encyclopedia la le)
- "...AND THE ENTIRE RISK AS TO SATISFACTORY QUALITY, PERFORMANCE, ACCURACY, AND EFFORT IS WITH YOU." (Iŋlisigbe)
- bartleby.com disclaimer la (tso afisi Columbia Encyclopedia la le)
- "YOU EXPRESSLY AGREE THAT USE OF THE SERVICE IS AT YOUR SOLE RISK." (Iŋlisigbe)


text:
Afi Kae Abosam Le?
Ale si Biblia ɖo eŋui
Esi wònye gbɔgbɔmenuwɔwɔe Abosam nye ta la, enɔa xexe aɖe si womate ŋu akpɔ kple ŋku o me. Gake menye dzo mavɔ mee tefe sia nye o. Menye tefe aɖe si wònɔa funyafunya wɔm ame vɔ̃ɖiwo le abe ale si wòdze le nɔnɔmetata si le nyati sia me la me ene o.
“Aʋa dzɔ le dzifo”
Ɣeaɖeɣi la, Satana Abosam tea ŋu yia afi sia afi si dzroe le gbɔgbɔmexexea me faa, eye etea ŋu nɔa mawudɔla wɔnutefewo dome woyina ɖe keke Mawu ŋkume ke gɔ̃ hã. (Hiob 1:6) Gake Biblia gblɔe ɖi be aʋa adzɔ “le dzifo” eye woatsɔ Satana afu “gbe ɖe anyigba” dzi. (Nyaɖeɖefia 12:7-9) Biblia fe ɣeyiɣikɔntabubu kple xexemenudzɔdzɔwo siaa ɖo kpe edzi be wowɔ aʋa sia vɔ. Fifia Abosam va tsi anyigba fe nutowo me.
Ðe esia fia be Abosam fe nɔfe le míafe anyigba fe tefe aɖe koŋua? Le kpɔɖeŋu me, wogblɔ tso blemadu Pergamo ŋu be enye “afi si Satana fe fiazikpui le” kple “afi si Satana le.” (Nyaɖeɖefia 2:13) Anɔ eme godoo be nu si koŋ nya siawo fiae nye ale si trɔ̃subɔsubɔ xɔ afe ɖe du ma me blibaa. Biblia gblɔ be Abosam le “anyigba dzi nɔlawo fe fiaɖufewo katã” dzi ɖum, eya ta menɔa anyigba fe tefe aɖe si woate ŋu akpɔ kple ŋku o, ke boŋ ele anyigba fe nutowo me eye woxe mɔ ɖe enu be nuto ma me ko wòanɔ.


text: 3 Ame aɖe tso Farisitɔwo dome, eŋkɔe nye Nikodemo,+ eye wònye Yudatɔwo fe kplɔlawo dometɔ ɖeka.2 Ame sia va egbɔ le zã me,+ eye wògblɔ nɛ be: “Rabi,+ míenya be nufialae nènye, eye ètso Mawu gbɔ va; elabena ame aɖeke mate ŋu awɔ dzesi+ siwo nèwɔna o, negbe ɖe Mawu li kplii.”+3 Yesu ɖo eŋu nɛ be: “Vavã, vavã mele egblɔm na wò be, ne womegbugbɔ ame dzi*+ o la, mate ŋu akpɔ Mawu Fiaɖufe la o.”+4 Nikodemo biae be: “Aleke woawɔ adzi ame si nye ame tsitsi? Mate ŋu agbugbɔ ayi dadaa fe dɔ me be woagadzii zi evelia o ɖe?”5 Yesu ɖo eŋu be: “Vavã, vavã mele egblɔm na wò be, ne wometsɔ tsi+ kple gbɔgbɔ+ dzi ame o la, mate ŋu age ɖe Mawu Fiaɖufe la me o.6 Nu si wodzi tso ŋutilã me la, ŋutilã wònye, eye nu si wodzi tso gbɔgbɔ me la, gbɔgbɔ wònye.7 Megawɔ moyaa na wò be megblɔ na wò be: Ele be woagbugbɔ mi adzi o.8 Ya fona yia afi si wòdi, eye èsea eŋkɔ, ke mènyaa afi si wòtso kple afi si wòyina o. Nenema kee ame sia ame si wodzi tso gbɔgbɔ me la hã le.”+9 Nikodemo biae be: “Aleke nu siawo ate ŋu adzɔe?”10 Yesu ɖo eŋu nɛ be: “Nufialae nènye le Israel, aleke wɔ mènya nu siawo o?11 Vavã, vavã mele egblɔm na wò be, nu si míenya la ŋue míefoa nu le, eye nu si míekpɔ la ŋue míeɖia ɖase le, ke miexɔa ɖase si míeɖina la o.12 Ne mefo nu le anyigbadzinuwo ŋu na mi, eye miexɔe se o ɖe, aleke miawɔ axɔe ase ne mefo nu le dzifonuwo ŋu na mi?13 Azɔ hã ame aɖeke melia yi dzifo o,+ negbe ame si ɖi tso dzifo va la ko,+ si nye Amegbetɔvi la.14 Abe ale si Mose kɔ da la ɖe dzi le gbea dzi ene la,+ nenema kee woakɔ Amegbetɔvi la hã ɖe dzii,+15 ale be ame sia ame si xɔa edzi sena la nakpɔ agbe mavɔ.+16 “Elabena Mawu lɔ̃ xexea ale gbegbe be wòtsɔ efe Tenuvi+ la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.+17 Elabena Mawu medɔ Via ɖo ɖe xexea me be wòadrɔ̃ ʋɔnu xexea o, ke boŋ be woaɖe xexea to edzi.+18 Ame si xɔa edzi sena la, womadrɔ̃ ʋɔnui o.+ Ame si mexɔa edzi sena o la, wodrɔ̃ ʋɔnui xoxo, elabena mexɔ Mawu fe Tenuvi la fe ŋkɔ dzi se o.+19 Ke nu si ta wole ʋɔnu drɔ̃m ɖo lae nye esi: kekeli la va xexea me,+ ke amewo lɔ̃ viviti la wu kekeli la, elabena wofe dɔwɔwɔwo vɔ̃ɖi.20 Elabena ame si wɔa nu gbegblẽwo la léa fu kekeli la, eye mevaa kekeli la gbɔ o, be woagaklo nu le efe dɔwɔwɔwo dzi o.21 Ke ame si wɔa nu nyui la vaa kekeli la gbɔ,+ ne efe dɔwɔwɔwo nadze fãa be wowɔ ɖeka kple Mawu fe lɔlɔ̃nu.”22 Le nu siawo megbe la, Yesu kple efe nusrɔ̃lawo yi Yudea fe kɔfenutoa me, eye wònɔ afi ma kpli wo ɣeyiɣi aɖe, eye wònɔ amewo nyrɔm.+23 Ke Yohanes hã le amewo nyrɔm le Aenon, si te ɖe Salim ŋu, elabena tsi gbogbo aɖe le afi ma,+ eye amewo vana eye wònyrɔa wo;+24 elabena womede Yohanes gaxɔ me haɖe o.+25 Eye nyaʋiʋli ɖo Yohanes fe nusrɔ̃lawo kple Yudatɔ aɖe dome le ame ɖokui ŋu kɔkɔ fe nya ŋuti.26 Emegbe wova Yohanes gbɔ eye wogblɔ nɛ be: “Rabi, kpɔ ɖa, ŋutsu si wò kplii mienɔ Yordan godo, si ŋu nèɖi ɖase le+ lae nye ema le amewo nyrɔm, eye amewo katã le egbɔ yim.”27 Yohanes ɖo eŋu na wo be: “Ame aɖeke mate ŋu axɔ naneke o, negbe ɖe wonae tso dzifo.28 Miawo ŋutɔwoe nye nye ɖasefo be megblɔ be, ‘Menye nyee nye Kristo la o,+ ke boŋ be, ɖe wodɔm ɖe ame ma ŋgɔ.’+29 Ame si si ŋugbetɔ le la, eyae nye ŋugbetɔsrɔ̃.+ Ke ŋugbetɔsrɔ̃ la xɔlɔ̃ si le tsitre ɖi le to ɖomee la kpɔa dzidzɔ gã ne ese ŋugbetɔsrɔ̃ la fe gbe. Eya ta nye dzidzɔ la zu blibo.30 Eya anɔ dzidzim ɖe edzi, ke nyea manɔ to yim.”31 Ame si tso dzifo+ va la fo ame bubuwo katã ta. Ame si tso anyigba dzi la, anyigba dzi wòtso, eye anyigbadzinuwo ŋue wòfoa nu le. Ame si tso dzifo va la fo ame bubuwo katã ta.+32 Nu si wòkpɔ kple nu si wòse la ŋue wòɖia ɖase le,+ ke ame aɖeke mele efe ɖaseɖiɖi la xɔm o.+33 Ame si xɔ efe ɖaseɖiɖia la, eya ɖo kpe edzi* be Mawu nye nyatefetɔ.+34 Elabena ame si Mawu dɔ la gblɔa Mawu fe nyawo,+ elabe Mawu mevea nu le gbɔgbɔ la nana me o.*35 Fofo la lɔ̃ Vi+ la, eye wòtsɔ nuwo katã de esi.+36 Ame si xɔa Vi la dzi sena la, agbe mavɔ le esi;+ ame si meɖoa to Vi la o la, makpɔ agbe o,+ ke boŋ Mawu fe dɔmedzoe tsia edzi.+


text:
SƆHƐWO BIANA BE
Aleke Nye Dzedzeme Le?
Nu ka tae wòle ne nàtsi dzi ɖe nu siwo nèdona la ŋu? Elabena míafe nudodowo foa nu tso mía ŋu. Nya kae wò nudodowo gblɔna tso ŋuwò?
Awudodo fe atsyãwo fe vodada gã etɔ̃ kple ale si nàwɔ afo asa na wo
Vodada #1: Mɔɖeɖe be nyakakamɔnuwo naɖo awu si nàdo la na wò.
Sɔhɛ aɖe si ŋkɔe nye Theresa gblɔ be: “Ɣeaɖewoɣi la, awu siwo le tsia dzi fifia dzɔa dzi nam, elabena wole boblo dom wo vevie. Ne awu fe atsyã siwo dom ame geɖewo le va xɔ susu me na wò la, anɔ bɔbɔe be nàdze wo yome.”
Menye nyɔnuviwo dzi koe boblododowo kpɔa ŋusẽ ɖo o. Agbalẽ aɖe (The Everything Guide to Raising Adolescent Boys) gblɔ be: “Ŋutsuviwo hã tsia dzi ɖe awudodo fe atsyãwo ŋu. Wometsina hafi asitsalawo dzea wofe susu hehe yi asitsanuwo dzi o.”
Mɔ Nyuitɔ: Biblia gblɔ be: “Ðekemanyala xɔa nya sia nya dzi sena, ke aɖaŋudzela léa ŋku ɖe efe afɔɖeɖewo katã ŋu.” (Lododowo 14:15) Le ɖekawɔwɔ me kple Biblia me mɔfiame ma la, da awudodo fe atsyã siwo dzena le boblododowo me la kpɔ nyuie. Le kpɔɖeŋu me, ne wole boblo dom awu fe atsyã aɖe eye wogblɔ le eŋu be awua nana ame fe nu léa dzi na ame alo be edodo ana amewo naku ɖe dziwò la, ke bia ɖokuiwò be:
‘Ame ka tututue wòɖea vi na ne mele awu fe atsyã mawo yome?’
‘Agbe ka fomevi nɔlae wòana amewo nabum?’
‘Ðe agbe ma fomevi ɖɔ ame si menye kple nu si dzi mexɔ se ŋutɔŋutɔa?’
Aɖaŋuɖoɖo: Lé ŋku ɖe awuwo fe atsyã siwo wodoa bobloe kple nyakakamɔnu siwo hea susu yia awu mawo dzi la ŋu kwasiɖa ɖeka ko. Agbenɔnɔ ka fomevi fe dzie wodea fo? Ðe wòdzena le wo ŋu be woto ayemɔ aɖe dzi le didim be nàse le ɖokuiwò me be ehiã be wò awudodowo nanɔ atsyã fomevi aɖewo koŋ mea? Sɔhɛ aɖe si ŋkɔe nye Karen gblɔ be: “Ame geɖewo le didim be yewofe dzedzeme, awudodowo kple nɔnɔme nade blibo.” Boblodola siwo nya be didi sia le amewo me la tɔa ŋku sɔhɛwo, siwo nye ame siwo wotea ŋu léna bɔbɔe.”
Vodada #2: Amewo yome dzedze.
“Sɔhɛ aɖe si ŋkɔe nye Manuel gblɔ be: “Ne awu aɖe va tsia dzi la, ke ame sia ame adi be yeado awu fe atsyã ma. Ne mèdo awu fe atsyã ma o la, amewo ako wò.” Sɔhɛ aɖe si ŋkɔe nye Anna hã lɔ̃ ɖe nya sia dzi. Egblɔ be: “Menye atsyã la ŋutɔ ŋue nya ku ɖo o, ke ale si nàwɔ adze amewo ŋue nye nya.”
Mɔ Nyuitɔ: Biblia gblɔ be: “Midzudzɔ agbenɔnɔ ɖe nuɖoanyi sia fe nɔnɔme nu.” (Romatɔwo 12:2) Le ɖekawɔwɔ me kple nuxlɔ̃ame sia la, lé ŋku ɖe wò awuwo ŋu eye nàbia ɖokuiwò be:
‘Nu kae nye nu vevitɔ si kpɔa ŋusẽ ɖe awu siwo tɔgbi medina be mado la dzi?’
‘Ðe ale asi adzɔha siwo wɔa awu siwo medona la xɔ ŋkɔe lae nɔa vevie nama?’
‘Ðe medi be amewo nalɔ̃ nye nya le awu siwo medona ta?’
Aɖaŋuɖoɖo: Le esi nàna susu eve ko nanɔ asiwò ku ɖe awudodo ŋu
Vodada #3: Bubu be ne yedo awu wònyɔ dzodzro ɖe amewo mee nye nyuitɔ.
Nyɔnuvi aɖe si ŋkɔe nye Jennifer gblɔ be: “Le nyatefe me la, edzroam ɣeaɖewoɣi be mado awu si anyɔ dzodzro ɖe ame me. Awuwo abe awu kpuiwo, awu miamiawo alo awu si me ameti bliboa nɔa dzedzem le ene.”
Mɔ Nyuitɔ: Biblia gblɔ be: “Migana miafe atsyɔ̃ɖoɖo nanye gota gome tɔ . . . o, ke boŋ mina wòanye dzi me fe ame ɣaɣla.” (1 Petro 3:3, 4) Le ɖekawɔwɔ me kple nuxlɔ̃ame sia la, nu kae ana ame fe nu nalé dzi na amewo wu
Aɖaŋuɖoɖo: Wogblɔna be ‘atsyã si dzɔa dzi na wò wu’ lae sɔ na wò. Nyatefeae nye be ame geɖewo megada asi ɖe nya ma dzi egbea o. Gake bu eŋu kpɔ:
Èɖo dze kple ame aɖe kpɔ eye eya ɖeka xɔ nya katã gblɔ eye wònɔ nu fom fũu tso eɖokui ŋua? Nublanuitɔe la, amea ŋutɔ menya kura be yefe nuwɔna te ɖe dziwò o!
Ne èdzrana ɖo ɖekematsɔlemetɔe la, ke àɖi ame ma. Wò nudodowo ana amewo nasusui be ele gbɔgblɔm be, ‘Kpɔm ɖa,’ eye esia ana wò ŋutɔ nàdo kpo vovo le ɖokuiwò me alo wò susu katã nanɔ ɖokuiwò ŋu loo alo eve siaa. Ana wòadze na amewo hã be èdi be ame sia ame fomevi fe susu nava ye dzi faa
Le esi nànɔ boblo dom nane si dzram mèle o tefe la, dzra ɖo nyuie. Sɔhɛ aɖe si ŋkɔe nye Monica gblɔ be: “Be nàdzra ɖo nyuie la, esia mele fiafiam be nàdzra ɖo abe mamawò ene o. Nu si wòfia koe nye be nàdzra ɖo wòade bubu ɖokuiwò kple ame bubuwo ŋu.”


text:
Exlẽlawo Bia Be . . .
Nu Ka Tae Ame Aɖewo Meɖua Kristmas O?
Le xexea me godoo la, ame biliɔn eve kloe ɖua Kristmas fe sia fe le December 25 lia dzi, eye ame miliɔn 200 ya teti ɖua Yesu Kristo fe dzigbezã le January 7 lia dzi. Ke hã, ame miliɔn geɖewo hã li siwo meɖua Kristmas o. Nu ka tae?
Le wo dometɔ aɖewo gome la, esi womele subɔsubɔha siwo be yewonye Kristotɔwo la dometɔ aɖeke me o tae. Wo dometɔ aɖewo nye Yudatɔwo, Hindutɔwo, alo Shintotɔwo. Mawudzimaxɔselawo kple ame bubu siwo kea ɖi nenye be Mawu li la bua Kristmas fe ŋutinya la be enye nyakpakpa dzro aɖe ko.
Ke hã, nukutɔe la, ame geɖe li siwo xɔ Yesu dzi se, gake womekpɔa gome le Kristmas kple Ƒe Yeye zãwo ɖuɖu me o. Nu ka tae? Susu ene aɖewo ya teti tae.
Gbãa, womexɔe se be wodzi Yesu le December alo January me o. Biblia meyɔ ŋkeke si tututu dzi wodzii o. Ke boŋ ɖeko wògblɔ be: “Alẽkplɔlawo hã nɔ nuto ma ke me le gbedadafo, nɔ wofe lãhawo ŋu dzɔm le zã me. Kasia, Yehowa fe dɔla va tsi tsitre ɖe wo gbɔ, eye . . . mawudɔla la gblɔ na wo be: ‘. . . Wodzi Xɔla, si nye Kristo Afetɔ la, na mi egbea le David fe du la me.’”—Luka 2:8-11.
Kpeɖodziwo ɖee fia be anye October fe gɔmedzedze lɔfo, si nye ɣeyiɣi si me alẽkplɔlawo tsia gbe dzi kple wofe alẽwo le zã me la, mee wodzi Yesu. Le fea me la, December kple January mee vuvɔ wɔna wu le Betlexem fe nutowo me. Eya ta be vuvɔ nagawɔ alẽawo le zã me o la, alẽkplɔlawo kplɔa alẽawo dea kpo.
Susu evelia: Yesu fe kua fe ŋkuɖodzi koe wòde se na eyomedzelawo tẽe be woatsɔ aɖo ŋku ye dzi ke menye efe dzigbe o, eye wòfia wo be woawɔ esia to wɔna bɔbɔe aɖe si me woɖua nu le ha me le la dzi. (Luka 22:19, 20) De dzesii hã be Marko kple Yohanes fe Nyanyuigbalẽawo mefo nu tso Yesu fe dzidzi ŋu o.
Susu etɔ̃lia: Kpeɖodzi aɖeke meli si fia be Kristotɔ gbãtɔwo ɖu Kristo fe dzigbezã o. Gake woɖo ŋku efe kua ya dzi. (1 Korintotɔwo 11:23-26) Ƒe 300 kple edzivɔ sɔŋ le Yesu dzidzi megbe hafi ame siwo be yewonye Kristotɔwo la de asi Kristmas ɖuɖu me le December 25 lia dzi. Eɖe dzesi be le fe alafa 17 liawo fe titina lɔfo la, England fe sewɔtakpekpea de se ɖe Kristmas ɖuɖu nu. Ʋɔnudrɔ̃fe aɖe (Massachusetts General Court) si le United States hã ɖe afɔ sia. Nu ka tae? Agbalẽ si nye The Battle for Christmas gblɔ be: “Biblia alo ŋutinya me kpeɖodzi aɖeke meli si fia be wodzi Yesu le December 25 lia dzi o.” Egblɔ kpee be le Puritan xɔsehaa me tɔwo gbɔ la, “Trɔ̃subɔlawo fe azã si wole yɔyɔm be Kristotɔwo fe azã la koe Kristmas nye.”
Esia kplɔ mí va susu enelia gbɔe: Afi si Kristmas dzɔ tso la ŋu mekɔ o. Blema Romatɔ trɔ̃subɔlawo fe azã siwo woɖuna tsɔ dea bubu agbledede mawu Saturn kple ɣemawu Sol Invictus, alo Mithra la fe kɔnuwo mee Kristmas dzɔ tso. Mawunyaŋutinunyala Christian Rätsch kple Claudia Müller-Ebeling gblɔ le agbalẽ aɖe (Pagan Christmas) si wo ame evea ŋlɔ me be: “Abe ale si wòle le kɔnu kple dzixɔse geɖe siwo nɔ anyi do ŋgɔ na Kristotɔwo ŋɔli gome ene la, blematɔwo fe azã si me woɖoa ŋku ale si ɣea gadona wokpɔna fe sia fe lae wotrɔ wòzu Kristo fe dzigbezãɖuɖu.”
Ðe numedzodzro siawo na nèkpɔ nu si tae Kristotɔ vavãwo meɖua Kristmas ɖo oa?
Yesu fe kua fe ŋkuɖodzi koe wòde se na eyomedzelawo tẽe be woatsɔ aɖo ŋku ye dzi ke menye efe dzigbe o


text: 2 Eya ta miɖe vɔ̃ɖinyenye+ katã, beble, alakpanuwɔwɔ, ŋubiabiã kple ameŋugbegblẽ ɖe sia ɖe fomevi ɖa.2 Abe vidzĩwo ene la,+ mina nya la fe notsi tsimatɔ nadzro mi vevie, ale be miato edzi atsi ahakpɔ ɖeɖe,+3 esi mieɖɔe kpɔ hekpɔ be Afetɔ la fe dɔme nyo.4 Azɔ esi mieva eya, si nye kpe gbagbe si amewo gbe+ gake wòhenye kpe tiatia xɔasi na Mawu ya gbɔ la,+5 miawo ŋutɔwo hã miezu kpe gbagbe siwo wotsɔ le gbɔgbɔmexɔ+ tum hena nunɔlanyenye kɔkɔe, ale be miato Yesu Kristo dzi asa gbɔgbɔmevɔ+ siwo dzea Mawu ŋu.+6 Elabena Ŋɔŋlɔ la gblɔ be: “Kpɔ ɖa! Mele kpe tiatia aɖe ɖom anyi le Zion, si nye gɔmeɖoanyi fe dzogoedzikpe xɔasi, eye ame sia ame si xɔa edzi sena la maɖu ŋukpe akpɔ o.”+7 Eya ta miawoe wòxɔ asi na, elabena miexɔe se; ke ame siwo mexɔna sena o la, “kpe si xɔtulawo gbe+ la, eyae va zu dzogoedzikpe vevitɔ,”+8 eye wònye “nukikli fe kpe kple nuɖiaɖia fe agakpe.”+ Wokpɔa nuɖiaɖia elabena womeɖoa to nya la o. Alea tututue wofe nuwuwu anɔ.9 Ke miawo la, mienye “dzidzime tiatia, nunɔla siwo nye fiawo, dukɔ kɔkɔe,+ dukɔ si nye Mawu fe nunɔamesi tɔxɛ,+ be miaɖe gbefã” Ame si yɔ mi tso viviti me va efe kekeli wɔnukua+ me la “fe nɔnɔme nyuiwo.”*+10 Elabena mienye dukɔ tsã o, ke azɔ mienye Mawu fe dukɔ;+ tsã la, womekpɔ nublanui na mi o, ke azɔ la, wokpɔ nublanui na mi.+11 Lɔlɔ̃tɔwo, mele nu xlɔ̃m mi amedzrowo,+ ame siwo li hena ɣeyiɣi kpui aɖe, be miatsri ŋutilã fe nudzodzro+ siwo le avu wɔm kple mi* la.+12 Mina miafe agbenɔnɔ nanyo le dukɔwo dome,+ ale be ne wotso mia nu be mienye vɔ̃wɔlawo hã la, woawo ŋutɔwo woava de dzesi miafe nu nyui wɔwɔwo,+ eye woakafu Mawu le efe kpɔkpɔɖaŋkeke la dzi.13 Mibɔbɔ mia ɖokui ɖe amegbetɔwo fe nuɖoanyiwo katã te+ le Afetɔ la ta, eɖanye fia+ si le ɖofe kɔkɔ,14 alo nutodziɖula siwo wòdɔna be woahe to na nu vɔ̃ wɔlawo gake woakafu nu nyui wɔlawo, la o.+15 Elabena Mawu fe lɔlɔ̃nue nye be miawɔ nu nyui atsɔ atsi ame mabutamewo fe nufofo numanyamanyatɔe la nu.+16 Minɔ abe ablɔɖemewo ene,+ ke migazã miafe ablɔɖe la abe taflatsɛdonu ene anɔ nu vɔ̃ɖi wɔm o,+ ke boŋ mizãe abe Mawu fe kluviwo ene.+17 Mibu ame fomeviwo katã,+ milɔ̃ nɔviwo fe habɔbɔ blibo la katã,+ mivɔ̃ Mawu,+ mibu fia la.+18 Subɔviwo nabɔbɔ wo ɖokuiwo na wofe afetɔwo ahatsɔ bubu si wodze na la na wo,+ menye wo dometɔ siwo nye ame nyuiwo kple nugɔmeselawo ko o, ke esiwo ŋu nu medzena o hã.19 Elabena enye nu nyui ne ame aɖe doa dzi le xaxawo me, eye wòkpea fu madzemadzee le esi wòdi be dzitsinya nyui nanɔ ye si le Mawu gbɔ ta.+20 Elabena ne wofo mi le nu vɔ̃ wɔwɔ ta eye miedo dzi tsɔe la, viɖe kae wònye?+ Gake ne miekpea fu le nu nyui wɔwɔ ta, eye miedo dzi tsɔe la, esia dzea Mawu ŋu.+21 Le nyatefe me la, agbenɔnɔmɔ sia tae woyɔ mi ɖo, elabena Kristo ŋutɔ gɔ̃ hã kpe fu le mia ta,+ eye wògblẽ kpɔɖeŋu ɖi na mi, be miadze yefe afɔɖofewo yome pɛpɛpɛ.+22 Mewɔ nu vɔ̃ aɖeke o,+ eye womekpɔ beble le efe nu me hã o.+23 Esi wodzui+ la, medzu ame ɖe etefe o.+ Esi wòle fu kpem+ la, medo ŋɔdzi na ame o, ke boŋ etsɔ eɖokui de asi na Ame si drɔ̃a ʋɔnu+ dzɔdzɔe la.24 Eya ŋutɔ tsɔ míafe nu vɔ̃wo+ ɖo efe ŋutilã dzi le ati la ŋu,+ ale be míaku na nu vɔ̃ wɔwɔ ahanɔ agbe na nu dzɔdzɔe wɔwɔ.* Eye “woto efe abiwo dzi yɔ dɔ mi.”+25 Elabena mienɔ abe alẽ siwo tra mɔ ene,+ ke azɔ mietrɔ va miafe luʋɔ* fe kplɔla+ kple dzikpɔla la gbɔ.


text:
Young People Ask—Answers That Work (Les jeunes s’interrogent — Réponses pratiques), Volume 1
‘Aleke maɖo dze kple dzinyelawo?’ ‘Aleke mawɔ adze xɔlɔ̃wo?’ ‘Nu kae gblẽ le ame siwo meɖe wo nɔewo o fe dɔdɔ ŋu?’ ‘Nu ka tae meléa blanui alea?’
Ne èbia nya siawo ɖokuiwò kpɔ la, nyae be menye wò ɖeka koe. Ne èdi mɔfiame siwo ku ɖe nya siawo ŋu le tefe vovovowo la, àxɔ ŋuɖoɖo gbogbo aɖewo siwo tsi tre ɖe wo nɔewo ŋu. Gake agbalẽ si nye Young People Ask—Answers That Work (Les jeunes s’interrogent — Réponses pratiques), Volume 1 ate ŋu akpe ɖe ŋuwò nàkpɔ ŋuɖoɖo nyuitɔwo. Biblia dzie wotu aɖaŋuɖoɖo siwo le eme la ɖo. Mawu fe Nya la kpe ɖe ame geɖe ŋu wonɔ te ɖe agbemekuxiwo nu dzidzedzetɔe. Kpɔ ale si wòate ŋu akpe ɖe ŋuwòe ɖa!
Babla sia fe akpa aɖewoe nye esiawo:
Anyinɔnɔ Kple Ƒometɔwo
Ame Si Nènye
Sukuxɔ Me Kple Kpakpã Le Suku
Gbɔdɔnyawo, Agbe Nyui Nɔnɔ, Kple Lɔlɔ̃
Ame Ðokui Dome Gbegblẽ Nuwɔnawo
Wò Vovoɣiwo
Wò Mawusubɔsubɔ
Nyawo Dife Na Dzilawo
Àte ŋu awɔ agbalẽ sia fe PDF fe kɔpi, alo aŋlɔ agbalẽ na míafe dɔwɔfewo abia agbalẽa fe tata fe kɔpi ɖeka.
De Dzesi: Fifia woate ŋu aŋlɔ nu alo ade dzesi nu le agbalẽ sia fe PDF me. Ne wò PDF-ʋunua tea ŋu wɔa dɔ sia la, ekema àte ŋu aŋlɔ nu ɖi alo ade dzesi nyawo ɖi le agbalẽa fe kɔpi si nèwɔ la ŋutɔ me tẽe.


text:
GBETAKPƆXƆ November 2013 | Alakpanya Siwo Na Ame Aɖewo Melɔ̃ Mawu O
Alakpanya siwo subɔsubɔhawo gblɔ tso Mawu ŋu fe alafa geɖee nye esia la na wòsesẽ na ame aɖewo be woalɔ̃ Mawu eye wosusu be ele adzɔge boo tso yewo gbɔ. Aleke míewɔ nya be Mawu mele adzɔge tso mía gbɔ o eye efe tame mesẽ o?
COVER SUBJECT
Nu Si Ta Wòsesẽna Na Ame Aɖewo Be Woalɔ̃ Mawu
Ðe wòwɔ na wò be Mawu metsɔ ɖeke le eme na wò oa? Ðe míate ŋu alɔ̃ Mawu oa? Xlẽ nu tso nu si tae Kristotɔ aɖewo se le wo ɖokui me nenema ɖo la ŋu.
COVER SUBJECT
Alakpanya Gbãtɔ: Wobe Ŋkɔ Mele Mawu Si O
Ðe míate ŋu anya Mawu fe ŋkɔa ahazãea? Nu ka tae nya sia le vevie?
COVER SUBJECT
Alakpanya Evelia: Wobe Enye Amlima Mawu
Mawuɖekaetɔ̃ fe nufiafia la menana amewo dzea si Mawu nyuie helɔ̃nɛ o. Ðe nàte ŋu alɔ̃ ame aɖe si màte ŋu anya alo ase ale si wòle gɔme o la vavã?
COVER SUBJECT
Alakpanya Etɔ̃lia: Wobe Mawu Ƒe Tame Sẽ
Ame geɖe xɔe se be Mawu hea to na nu vɔ̃ wɔlawo tegbee. Ðe Mawu wɔa nu vɔ̃ɖia? Nu ka tututue dzɔna ɖe ame dzi ne eku?
COVER SUBJECT
Nyatefe La Ana Ablɔɖe Wò
Yesu fe nya kae ate ŋu akpe ɖe mía ŋu míanya nenye be subɔsubɔhawo fe nufiafia aɖe nye nyatefe alo aʋatso?
KEYS TO FAMILY HAPPINESS
Ale Si Nàfo Nu Kple Viwòa Evɔ Màhe Nya Ðe Eŋu O
Viwòa le amenyenye fomevi aɖe tum ɖo eye ehiã be woana mɔnukpɔkpɔe wòagblɔ efe susuwo. Aleke nàte ŋu akpe ɖe eŋu?
DRAW CLOSE TO GOD
Enye “Tefeɖola Na Ame Siwo Dinɛ Vevie”
Xɔse ka fomevie dzea Yehowa ŋu? Aleke wòɖoa etefe na esubɔla wɔnutefewo?
IMITATE THEIR FAITH
Wobui ‘Ame Dzɔdzɔe To Dɔwɔwɔwo Me’
Aleke Raxab fe ŋutinyaa ɖee fia be Yehowa dea asixɔxɔ mía dometɔ ɖe sia ɖe ŋu? Aleke míate ŋu asrɔ̃ efe xɔse?
Biblia Me Biabiawo Ƒe Ŋuɖoɖowo
Ame nyuiwo katãe ayi dzifoa? Xlẽ nu tso nya si Biblia gblɔ ŋu.
Internet Dzi Nu Bubuwo
Ðe Yehowa Ðasefowo Xɔe Se Be Yewofe Subɔsubɔhae Nye Vavãtɔa?
Ðe Yesu gblɔ be mɔ geɖewo li siwo kplɔa ame yia ɖeɖekpɔkpɔ mea?


text:
NYATI SI LE AKPAA DZI | ÐE WÒNYO BE WOANYE ANUKWAREÐILA?
Nu Si Ta Wònyo Be Woanye Anukwareɖila
“Míeka ɖe edzi be dzitsinya nyui le mía si, elabena míedina be míaɖi anukware le nuwo katã me.”—Hebritɔwo 13:18.
Le Biblia me la, Helagbe me nya si gɔme woɖena ɣeaɖewoɣi be “anukwareɖiɖi” la gɔme ɖeɖe tẽe fiaa “nane si nyo si ŋu gbegblẽfe aɖeke mele o.” Agate ŋu afia nu dzeani si nya kpɔ na ŋku eye wòdzea ame ŋu.
Nya si Mawu fe gbɔgbɔ ʋã apostolo Paulo wògblɔ be, “Míedina be míaɖi anukware le nuwo katã me” la le vevie na Kristotɔwo. Nu kae nya sia dzi wɔwɔ bia?
AVU SI MÍEWƆNA LE EMEME
Ame geɖe kpɔa wofe dzedzeme le ahuhɔ̃e me ŋdi sia ŋdi hafi dona ɖe ame dome. Nu ka tae? Esi wodi be yewofe dzedzeme nanya kpɔ tae. Gake nu bubu li si le vevie wu ɖakpakpa alo ɖawɔwɔ wòanya kpɔ kple awu nyuiwo dodo. Le nyatefe me la, ame si míenye le ememe la ate ŋu ana míafe dzedzeme nanyo ame ŋu loo alo atɔ ŋku.
Mawu fe Nya la gblɔe eme kɔ fãa be nu gbegblẽ wɔwɔ dzroa mí. Ŋɔŋlɔawo gblɔ le 1 Mose 8:21 be: “Amegbetɔ fe dzimesusu nye vɔ̃ tso efe ɖevime ke.” Eya ta be míanye anukwareɖilawo la, ele be míawɔ avu kple nu vɔ̃ fe dzodzro si le mía me. Apostolo Paulo ɖɔ avu si wòwɔna be yeaɖu nu vɔ̃ dzi la nyuie esi wògblɔ be: “Mekpɔa dzidzɔ le Mawu fe se la ŋu ŋutɔ le ame si menye le ememe la gome, ke mekpɔ se bubu aɖe le menye, si le aʋa wɔm kple se si le nye susu me, eye wòléam aboyoe yina na nu vɔ̃ fe se si le nye ŋutilã me.”—Romatɔwo 7:22, 23.
Le kpɔɖeŋu me, ne míafe dzi le efom ɖe mía nu be míawɔ nu gbegblẽ eye wòle mía dzrom vevie be míawɔ nu anukwaremaɖimaɖitɔe la, ŋutete ganɔa mía ŋu kokoko be míaɖu mía ɖokui dzi. Míate ŋu atiae be míawɔ míafe dzi fe didia dzi loo alo míawɔe o. Ne míetiae be míaɖu susu gbegblẽ si va ta me na mí dzi la, míate ŋu anye anukwareɖilawo togbɔ be míanɔ anukwaremaɖilawo dome gɔ̃ hã.
NU SI ANA MÍAÐU AƲA LA DZI
Be míanye anukwareɖilawo la, ele be agbe nyui nɔnɔ ŋuti mɔfiame si ŋu kakaɖedzi le nafia mɔ mí. Gake nublanuitɔe la, ame geɖe tsia dzi ɖe wofe gotagomedzedzeme ŋu wu ale si woabu agbe nyui nɔnɔ ŋu. Le esia ta, nɔnɔme si me wole la dzie wonɔa te ɖo nyana afi si woaɖi anukware ase ɖo. Agbalẽ si nye Anukwaremaɖimaɖi Ŋuti Nyatefenya (Vavãtɔ) ɖe eme ale: “Zi geɖe la, míedaa se dzi va ɖoa afi si míawo ŋutɔwo míekpɔ be esɔ ale be amewo nakpɔtɔ abu mí anukwareɖilawoe.” Gake ɖe mɔfiame aɖe si ŋu kakaɖedzi le la li si akpe ɖe mía ŋu míanya nenye be anukwaremaɖimaɖi vi aɖe teti hã mesɔ oa? Dzidzɔnya lae nye be ɖe li.
Ame miliɔn geɖe siwo le xexea me godoo la kpɔe be mɔfiame siwo akpe ɖe mía ŋu le go sia me la le Biblia me. Agbe nyui nɔnɔ ŋuti mɔfiame si fo ɖe sia ɖe ta la le Biblia me. (Psalmo 19:7) Mɔfiame siwo ku ɖe nyawo, abe fomegbenɔnɔ, dɔwɔɖui, agbe nyui nɔnɔ kple Mawu fe lɔlɔ̃nu wɔwɔ ene ŋu le eme. Ele vi ɖem tso keke blema ke. Se kple mɔfiame siwo le eme la nyo na dukɔ sia dukɔ, to sia to kple ame fomevi ɖe sia ɖe. Ne míedzroa Biblia me nyuie, dea ŋugble le emenyawo ŋu hewɔa efe aɖaŋuɖoɖowo dzi la, ate ŋu akpe ɖe mía ŋu míamla míafe dzi ale be míanye anukwareɖilawo kple nutefewɔlawo.
Ke hã anukwaremaɖimaɖi dzi ɖuɖu bia nu geɖe wu be Biblia ŋuti sidzedze vavãtɔ nasu mía si ko. Nya lae nye be, xexe gblẽku aɖe mee míele, eye nɔnɔmeawo fonɛ ɖe mía nu be míasrɔ̃ xexea fe nuwɔna gbegblẽwo. Esia tae wòhiã be míado gbe ɖa abia Mawu fe kpekpeɖeŋu. (Filipitɔwo 4:6, 7, 13) Esia akpe ɖe mía ŋu dzi naɖo mía fo be míawɔ nu si le etefe ahaɖi anukware le nu sia nu me.
ANUKWAREÐIÐI ƑE VIÐEWO
Wova nya Hitoshi, si ŋu míefo nu tsoe le nyati gbãtɔa me la be enye dɔwɔla ɖianukware. Fifia ele dɔ wɔm na dɔtɔ aɖe si dea asixɔxɔ efe anukwareɖiɖia ŋu. Hitoshi gblɔ be: “Edzɔ dzi nam be meva kpɔ dɔwɔɖui aɖe si ana dzitsinya nyui nakpɔtɔ anɔ asinye.”
Aleae wòle le ame geɖewo hã gome. Ame siwo hã wɔ ɖe Biblia fe mɔfiame si nye, ‘ɖi anukware le nuwo katã me’ dzi wòɖe vi na wo la fe kpɔɖeŋu aɖewoe nye esiwo gbɔna.
Dzitsinya Nyui
“Esi mexɔ fe 13 la, medzudzɔ sukudede heyi ɖanɔ dɔ wɔm kple fiafiwo. Esia ta, ga si mekpɔna katã kloe tsoa nu fitifiti wɔwɔ me. Ƒe aɖewo megbe la, meɖe srɔ̃ eye Yehowa Ðasefowo va nɔ Biblia srɔ̃m kple nye kple srɔ̃nye. Míesrɔ̃e be Yehowa * Mawu lé fu anukwaremaɖimaɖi nuwɔnawo, eya ta míetso nya me be míatrɔ míafe agbenɔnɔ. Le fe 1990 me la, míetsɔ míafe agbe ɖe adzɔgbe na Yehowa hexɔ nyɔnyrɔ zu Yehowa Ðasefowo.—Lododowo 6:16-19.
“Tsã la, finuwo sɔŋ koe yɔ nye afe me, gake fifia, nu mawo dometɔ aɖeke megale nye afe me o; eye esia wɔe be dzitsinya nyui su asinye. Ne meɖo ŋku fe gbogbo siwo me mewɔ nu anukwaremaɖimaɖitɔe dzi la, ɖeko medaa akpe na Yehowa ɖe efe nublanuikpɔkpɔ gã la ta. Ne zã do meyi anyi mlɔ ge eye meɖo ŋku edzi be Yehowa kpɔ ŋudzedze ɖe ŋunye azɔ la, dzidzeme gã aɖee wònyena nam.”—Cheryl, si le Ireland.
“Esi nye dɔmemegã va nya be megbe zãnuxɔxɔ le ame si ate ŋu ava zu míafe asisi si la, egblɔ nam be: ‘Wò Mawu na nènye ame si dzi woate ŋu aka ɖo! Yayra gã aɖee wònye na mí be èle dɔ wɔm kpli mí le afi sia.’ Esi meɖia anukware le nu sia nu me ta la, dzitsinya nyui su asinye le Yehowa Mawu ŋkume. Esia wɔe be metea ŋu kpena ɖe nye fomea kple ame bubuwo ŋu be woawɔe nenema ke.”—Sonny, si le Hong Kong.
Susu Me Ƒe Akɔdzeanyi
“Dukɔwo dome gadzraɖofe aɖe fe dɔdzikpɔlawo fe amegãa fe kpeɖeŋutɔe menye. Le dɔ sia me la, gakpɔkpɔ le vevie na ame geɖe wu anukwareɖiɖi. Eya ta amewo fe susu koe nye, ‘Ne anukwaremaɖimaɖi vi aɖe ana woakpɔ ga geɖe eye wòana ganyawo naka ɖe eme la, nu kae wògblẽ?’ Ke hã esi meɖia anukware ta la, nye susu dze akɔ anyi. Eya ta meɖoe be nu ka kee ɖadzɔ o, mayi edzi aɖi anukware. Nye dɔmemegãwo nyae be nyemada alakpa na yewo o alo ada alakpa ɖe yewo nu o.”—Tom, si le United States.
Bubunɔameŋu
“Esi nanewo bu le míafe dɔme la, nye dɔdzikpɔla bia tso asinye be mada alakpa, gake megbe. Esi wova nya ame siwo fi nuawo mlɔeba la, míafe amegã da akpe nam ɖe nye anukwareɖiɖia ta. Anukwareɖiɖi le xexe maɖianukware me bia dzinɔamefo. Gake mlɔeba, ewɔnɛ be amewo va kana ɖe mía dzi hedea bubu mía ŋu.”—Kaori, si le Japan.
Nu siwo dona tso anukwareɖiɖi me, siwo nye dzitsinya nyui, susu me fe akɔdzeanyi kple bubunɔameŋu siaa ɖee fia be anukwareɖiɖi ɖea vi vavã. Ðe mèlɔ̃ ɖe edzi oa?
^ mm. 18 Biblia na míenya be Mawu fe ŋkɔe nye Yehowa.
Srɔ̃ Nu Geɖe Wu
NYƆ!
Ðe Biblia Sɔ Na Mí Egbea?
—Nyatefetoto
Ne ɖe Raquel xɔa zãnu la, anye ne ganyawo de edzi wu, gake ese le eɖokui me be nane si xɔ asi wu la su ye si.
NYA NYUI SI TSO MAWU GBƆ!
Aleke Biblia Me Gɔmeɖosewo Ðea Vi Na Míi?
Yesu ɖe nu si ta míehiã gɔmeɖosewo la me eye wòyɔ gɔmeɖose eve siwo le vevie wu la hã.


text:
KRISTOTƆWO ƑE AGBENƆNƆ KPLE SUBƆSUBƆDƆ—KPEKPEA ƑE NUSRƆ̃GBALẼ December 2016
Kpɔɖeŋudzeɖonyawo
Ale si míana Nyɔ! magazine kple nyatefe si ku ɖe nu siwo gbɔ fukpekpewo tso fe kpɔɖeŋudzeɖonyawo. Kpɔ kpɔɖeŋua dzi nàdzra wò ŋutɔ wò dzeɖonya ɖo.
NU XƆASI SIWO LE MAWU ƑE NYA LA ME
‘Mina Míayi Yehowa Ƒe To La Dzi’
Nyagblɔɖila Yesaya fo nu tso ale si woatrɔ aʋawɔnuwo woazu agblenuwo ŋu, si fia be Yehowa fe amewo ati ŋutifafa yome. (Isaiah 2:4)
KRISTOTƆWO ƑE AGBENƆNƆ
Ale Si Nàwɔ Abi Ðe Ðaseɖiɖidɔa Me—Zã “Minɔ Mawu Ƒe Lɔlɔ̃ La Me Ðaa” Gbalẽa Nàtsɔ Afia Nu Amewo Wòaɖo Wofe Dzi Gbɔ
‘Mawu Ƒe Lɔlɔ̃’ gbalẽa kpena ɖe nusrɔ̃viwo ŋu wodea dzesi ale si woawɔ Mawu fe mɔfiamewo dzi gbe sia gbe.
NU XƆASI SIWO LE MAWU ƑE NYA LA ME
Mesia La Na Nyagblɔɖiwo Va Eme
Yesaya gblɔe ɖi be Mesia la aɖe gbefã le Galilea nutoa me. Yesu na nyagblɔɖi sia va eme esi wozɔ mɔ yi ɖaɖe gbefã nya nyuia.
KRISTOTƆWO ƑE AGBENƆNƆ
“Nyee Nye Esi! Dɔm!”
Aleke míate ŋu asrɔ̃ Yesaya fe ɖokuitsɔtsɔsavɔ kple xɔsee? Srɔ̃ nu tso fome aɖe si ʋu yi afi si hiahiã geɖe wu le la fe kpɔɖeŋu me.
NU XƆASI SIWO LE MAWU ƑE NYA LA ME
Sidzedze Yehowa Axɔ Anyigba La Dzi
Aleke Yesaya fe nyagblɔɖi si ku ɖe paradiso ŋu va eme le blema, egbea, eye aleke wòava eme le etsɔme?
KRISTOTƆWO ƑE AGBENƆNƆ
Esi Mawu Fiaa Nu Mí Ta La Míedea Vovototo Amewo Me O
Ame eve siwo nye futɔwo tsã la zu gbɔgbɔmenɔviwo—ne Mawu fia nu mí la, enana míedea vovototo amewo me o.
NU XƆASI SIWO LE MAWU ƑE NYA LA ME
Ŋusẽ Ŋu Dɔ Mawɔmawɔ Nyuie Nana Woɖea Zi Le Ame Te
Aleke wòle be Sebna nawɔ efe ŋusẽa ŋu dɔ hafi? Nu ka tae Yehowa tsɔ Eliyakim ɖo Sebna tefe?


text:
TA ATƆ̃LIA
Tafe La—Mawu Ƒe Nunana Gãtɔ Kekeake
1, 2. (a) Nu kae ana nàbu nunana aɖe be ele vevie? (b) Nu ka ta tafe lae nye nunana gãtɔ kekeake si Mawu na mí?
NU KAE nye nu nyuitɔ kekeake si ame aɖe na wò kpɔ? Mehiã be nunanaa naxɔ asi hafi wòanye nunana nyui o. Ne nunanaa do dzidzɔ na wò alo kpɔ wò hiahiã vevi aɖe gbɔ la, àkpɔ ŋudzedze gã aɖe ɖe eŋu.
2 Le nu siwo katã Yehowa na mí dome la, wo dometɔ ɖeka aɖe li si míehiã wu ɖe sia ɖe. Eyae nye nunana gãtɔ kekeake si Mawu na amegbetɔwo. Le ta sia me la, míava kpɔe be Yehowa dɔ Via Yesu Kristo ɖa ale be míate ŋu anɔ agbe tegbee. (Xlẽ Mateo 20:28.) Yehowa ɖee fia be yelɔ̃ mí vevie esi wòdɔ Yesu wòva xe tafe ɖe mía ta.
NU KAE NYE TAFE LA?
3. Nu ka tae amegbetɔwo kuna?
3 Tafe alo fexexeɖeta lae nye ɖoɖo si Yehowa wɔ be yeaɖe amegbetɔwo tso nu vɔ̃ kple ku si me. (Efesotɔwo 1:7) Be míase nu si tae tafea le vevie ɖo gɔme la, ele be míanya nu tso nane si dzɔ le Eden-bɔa me fe akpe geɖewoe nye esia la ŋu. Mía dzila gbãtɔ Adam kple Xawa wɔ nu vɔ̃. Esi wowɔ nu vɔ̃ ta la, woku. Míawo hã míekuna, elabe míenyi nu vɔ̃ dome tso Adam kple Xawa gbɔ.—Kpɔ Dzesidenya 9.
4. Ame kae nye Adam, eye nu kae nɔ esi?
4 Esi Yehowa wɔ ŋutsu gbãtɔ Adam la, Yehowa na nu xɔasi aɖee. Ena amegbetɔ fe agbe deblibo Adam. Adam de blibo le ŋutilã kple susu me. Eya ta madze dɔ, atsi aku amegã alo aku gbeɖe o. Esi wònye be Yehowae wɔ Adam ta la, Yehowa le abe fofo ene nɛ. (Luka 3:38) Yehowa ɖoa dze kple Adam edziedzi. Yehowa gblɔ nu si tututu wòdi tso Adam si be wòawɔ la nɛ eye wòde dɔ dodzidzɔname aɖe esi be wòawɔ.—1 Mose 1:28-30; 2:16, 17.
5. Nya si Biblia gblɔ be “Mawu fe nɔnɔme” nue wòwɔ Adam ɖo la gɔme ɖe?
5 Wowɔ Adam ɖe “Mawu fe nɔnɔme” nu. (1 Mose 1:27) Yehowa de nɔnɔme siwo le abe eya ŋutɔ tɔwo ene la eme. Nɔnɔme siawo dometɔ aɖewoe nye lɔlɔ̃, nunya, dzɔdzɔenyenye kple ŋusẽ. Ena tiatiawɔwɔ fe ablɔɖe Adam. Menye mɔ̃e Adam nye o. Mawu wɔ Adam hena ŋutetee be wòate ŋu atiae be yeawɔ nyui alo vɔ̃. Ne ɖe Adam tiae be yeaɖo to Mawu la, anye ne enɔ agbe tegbee le Paradiso me.
6. Nu kawoe Adam bu esi wògbe toɖoɖo Mawu? Aleke esia gblẽ nu le mía ŋui?
6 Esi Adam meɖo to Mawu o eye Mawu tso kufia nɛ la, ebu nu xɔasi aɖewo ŋutɔ. Ebu xɔlɔ̃wɔwɔ tɔxɛ si nɔ eya kple Yehowa dome kple efe agbe debliboa kpakple efe Paradisofea hã. (1 Mose 3:17-19) Esi wònye be ɖe Adam kple Xawa tiae be yewomaɖo to Mawu o ta la, mɔkpɔkpɔ aɖeke meli na wo o. Le nu si Adam wɔ ta la, “nu vɔ̃ va xexea me, eye to nu vɔ̃ me ku la va, ale ku la kaka ɖe amewo katã dome, esi wo katã wɔ nu vɔ̃ ŋuti.” (Romatɔwo 5:12) Esi Adam wɔ nu vɔ̃ la, ‘edzra’ eya ŋutɔ kple míawo siaa míezu nu vɔ̃ kple ku fe kluviwo. (Romatɔwo 7:14) Ðe mɔkpɔkpɔ aɖe li na mía? Ɛ̃, ɖe li.
7, 8. Nu kae nye tafe la?
7 Nu kae nye tafe la? Gɔmesese eve koŋue le nya tafe alo fexexeɖeta ŋu. Gbã la, tafe nye fe si woxena ɖe ame ta be woaɖe asi le eŋu alo ɖe nane ta be woagbugbɔe axɔ. Evelia, enye fe si woxena ɖe nane fe home nu.
8 Amegbetɔ aɖeke mate ŋu axe nu si gbegbe dome Adam gblẽ esi wòwɔ nu vɔ̃ eye wòhe ku vae na mí katã la fe fe gbeɖe o. Gake Yehowa wɔ ɖoɖo be yeaɖe mí tso nu vɔ̃ kple ku si me. Na míadzro tafe si fe ɖoɖo Yehowa wɔ kple vi siwo wòate ŋu aɖe na wò la me kpɔ.
ALE SI YEHOWA NA TAFE LAE
9. Aleke woate ŋu axe tafe lae?
9 Mía dometɔ aɖeke mate ŋu axe tafe ɖe agbe deblibo si Adam bu la ta gbeɖe o. Nu ka tae? Elabena mí katã míede blibo o. (Psalmo 49:7, 8) Ele be tafe si woaxe nanye amegbetɔ fe agbe deblibo bubu. Esia tae woyɔe be “tafe si sɔ ɖe enu” ɖo. (1 Timoteo 2:6) Ele be tafea fe asixɔxɔ nasɔ kple agbe si Adam bu la tɔ pɛpɛpɛ.
10. Aleke Yehowa na tafe lae?
10 Aleke Yehowa na tafe lae? Yehowa dɔ Via vevitɔ ɖe anyigba dzi. Via sia si ŋkɔe nye Yesu ye nye efe nuwɔwɔ gbãtɔ. (1 Yohanes 4:9, 10) Yesu lɔ̃ faa gblẽ Fofoa kple dzifo si nye enɔfe la ɖi. (Filipitɔwo 2:7) Yehowa trɔ Yesu fe agbe tso dzifo va anyigba dzi ale be wodzii wònye ame deblibo eye nu vɔ̃ aɖeke menɔ eŋu o.—Luka 1:35.
11. Aleke ame ɖeka ate ŋu axe tafe ɖe amewo katã tae?
11 Esi amegbetɔ gbãtɔ Adam da Yehowa fe se dzi la, ebu agbe deblibo na amegbetɔwo katã. Ðe amegbetɔ bubu aɖe ate ŋu aɖe Adam fe dzidzimeviwo katã tso ku si mea? Ɛ̃. (Xlẽ Romatɔwo 5:19.) Yesu, ame si mewɔ nu vɔ̃ kpɔ o la, tsɔ efe agbe deblibo na wònye tafe. (1 Korintotɔwo 15:45) Woate ŋu ato efe agbe debliboa dzi aɖe Adam fe dzidzimeviwo katã tso ku me.—1 Korintotɔwo 15:21, 22.
12. Nu ka tae wòhiã be Yesu nakpe fu nenema gbegbe?
12 Biblia fo nu tso fu siwo gbegbe Yesu kpe hafi ku la ŋu. Wofoe vevie kple atam, woklãe ɖe fuwɔameti ŋu ŋutasesẽtɔe, wòse veve helĩhelĩ ʋuu heku. (Yohanes 19:1, 16-18, 30) Nu ka tae wòhiã be Yesu nakpe fu nenema gbegbe? Elabena Satana gblɔ be amegbetɔ aɖeke mate ŋu awɔ nutefe na Mawu ne eto nɔnɔme dziŋɔwo me o. Yesu ɖee fia be ame deblibo ate ŋu awɔ nutefe na Mawu le nɔnɔme sesẽtɔ kekeake gɔ̃ hã me. Bu ale si gbegbe Yehowa anya kpɔ dzidzɔ ɖe Yesu ŋui la ŋu kpɔ!—Lododowo 27:11; kpɔ Dzesidenya 15.
13. Aleke woxe tafe lae?
13 Aleke woxe tafe lae? Yesu tsɔ efe agbe fe asixɔxɔ yi na Fofoa. Le fe 33 fe Nisan 14 dzi, le Yudatɔwo fe fegbalẽ nu la, Yehowa ɖe mɔ Yesu fe futɔwo wu Yesu. (Hebritɔwo 10:10) Le ŋkeke etɔ̃ megbe la, Yehowa fɔ Yesu ɖe tsitre wòzu gbɔgbɔmenuwɔwɔ, meganye amegbetɔ o. Emegbe esi Yesu trɔ yi Fofoa gbɔ le dzifo la, etsɔ efe amegbetɔ deblibo fe agbe fe asixɔxɔ na Yehowa wònye tafe. (Hebritɔwo 9:24) Esi woxe tafea alea la, mɔnukpɔkpɔ su mía si be woaɖe mí tso nu vɔ̃ kple ku si me azɔ.—Xlẽ Romatɔwo 3:23, 24.
VI SIWO TAFEA AÐE NA WÒ
14, 15. Nu kae wòle be míawɔ be woatsɔ míafe nu vɔ̃wo ake mí?
14 Mawu fe nunana gãtɔ la le vi ɖem na mí xoxo. Na míadzro ale si wòle vi ɖem na mí fifia kple ale si wòaɖe vi na mí le etsɔme la me.
15 Mawu tsɔa míafe nu vɔ̃wo kea mí. Mele bɔbɔe be míawɔ nu nyui ɣeawokatãɣi o. Míedaa vo eye ɣeaɖewoɣi la, míegblɔa nya alo wɔa nu siwo mesɔ o. (Kolosetɔwo 1:13, 14) Aleke míawɔ akpɔ tsɔtsɔke? Ele be míase veve ɖe nu gbegblẽ si míewɔ la ta, eye míabia Yehowa ɖokuibɔbɔtɔe be wòatsɔe ake mí. Ekema míate ŋu aka ɖe edzi be wotsɔ míafe nu vɔ̃wo ke mí.—1 Yohanes 1:8, 9.
16. Nu kae míawɔ be dzitsinya nyui nanɔ mía si?
16 Dzitsinya nyui sua mía si. Ne míafe dzitsinya bu fɔ mí be míewɔ nu gbegblẽ la, míesena le mía ɖokui me be míedze agɔ, mɔkpɔkpɔ bu ɖe mí eye viɖe mele mía ŋu o. Gake mele be míana ta o. Ne míeɖe kuku na Yehowa bia tsɔtsɔke la, míate ŋu aka ɖe edzi be aɖo to mí ahatsɔ míafe nu vɔ̃wo ake mí. (Hebritɔwo 9:13, 14) Yehowa di be míagblɔ míafe kuxiwo kple gbɔdzɔgbɔdzɔwo na ye. (Hebritɔwo 4:14-16) Esia ana be míanɔ ŋutifafa me kple Mawu.
17. Yayra kawoe ate ŋu asu mía si esi Yesu va ku ɖe mía ta la ta?
17 Agbe mavɔ nɔnɔ fe mɔkpɔkpɔ le mía si. “Nu vɔ̃ fe fetue nye ku, ke Mawu fe amenuvevenunanae nye agbe mavɔ to Kristo Yesu mía Afetɔ la dzi.” (Romatɔwo 6:23) Esi Yesu va ku ɖe mía ta ta la, míate ŋu anɔ agbe tegbee ahanɔ lãmesẽ deblibo me. (Nyaɖeɖefia 21:3, 4) Gake aleke míawɔ yayra mawo nasu mía si?
ÐE NÀÐEE AFIA BE YEKPƆ ŊUDZEDZE ÐE TAFEA ŊUA?
18. Aleke míewɔ nya be Yehowa lɔ̃ mí?
18 Kpɔ ale si dzi dzɔa wòe ne ame aɖe na nu nyui aɖe wò la ɖa. Tafe lae nye nunana nyuitɔ kekeake, eye ele be míada akpe na Yehowa vevie ɖe eta. Yohanes 3:16 gblɔ na mí be: “Mawu lɔ̃ xexea ale gbegbe be wòtsɔ efe Tenuvi la na.” Ɛ̃, Yehowa lɔ̃ mí ale gbegbe be wòtsɔ Via, Yesu, si xɔ asi nɛ ŋutɔ la na ɖe mía ta. Míenya be Yesu hã lɔ̃ mí, elabe elɔ̃ faa ku ɖe mía ta. (Yohanes 15:13) Ele be tafe si wona ɖe mía ta la nana nàka ɖe edzi be Yehowa kple Yesu lɔ̃ wò vevie.—Galatiatɔwo 2:20.
19, 20. (a) Aleke nàwɔ anye Yehowa xɔlɔ̃? (b) Aleke nàwɔ aɖee afia be yekpɔ ŋudzedze ɖe Yesu fe tafevɔsaa ŋu?
19 Esi nèva srɔ̃ nu tso lɔlɔ̃ gã si le Yehowa si na mí ŋu la, aleke nàwɔ anye exɔlɔ̃? Mele bɔbɔe be nàlɔ̃ ame si mènya o. Yohanes 17:3 gblɔ be míate ŋu anya Yehowa. Ne èle esia wɔm la, àva lɔ̃e vevie, àdi be yeawɔ nu wòadze eŋu, eye miava zu xɔlɔ̃wo. Eya ta yi edzi nànɔ Biblia srɔ̃m be nànɔ nu srɔ̃m tso Yehowa ŋu.—1 Yohanes 5:3.
20 Kpɔ ŋudzedze ɖe Yesu fe tafevɔsaa ŋu. Biblia gblɔ be, “ame si xɔa Vi la dzi sena la, agbe mavɔ le esi.” (Yohanes 3:36) Nu kae wòfia be woaxɔ Yesu dzi ase? Efia be míawɔ nu siwo Yesu fia mí. (Yohanes 13:15) Menye gbɔgblɔ ko be ‘mexɔ Yesu dzi se’ ye nye nyaa o. Ne míexɔ tafea dzi se la, ehiã be míawɔ nane tso míafe xɔse ŋu. Elabe Yakobo 2:26 gblɔ be: “Xɔse dɔwɔwɔ manɔŋui hã nye nu kuku.”
21, 22. (a) Nu ka ta wòle be míade Kristo fe ku fe Ŋkuɖodzia fe sia fe? (b) Nu ka mee míadzro le Ta 6 kple 7 lia me?
21 De Kristo fe ku fe Ŋkuɖodzia. Le fiẽ si do ŋgɔ na Yesu fe ku me la, Yesu fia mí be míanɔ ŋku ɖom yefe kua dzi. Míewɔa esia fe sia fe, eye míeyɔnɛ be Ŋkuɖodzia alo “Afetɔ fe Fiẽnuɖuɖu.” (1 Korintotɔwo 11:20; Mateo 26:26-28) Edi be míanɔ ŋku ɖom edzi be yetsɔ yefe agbe deblibo xe tafe ɖe mía ta. Egblɔ be: “Minɔ esia wɔm hena ŋkuɖoɖo dzinye.” (Xlẽ Luka 22:19.) Ne èdea Ŋkuɖodzia la, àɖee afia be yeɖoa ŋku tafea kple lɔlɔ̃ gã si le Yehowa kple Yesu siaa si na mí la dzi.—Kpɔ Dzesidenya 16.
22 Tafe lae nye nunana gãtɔ kekeake si su mía si. (2 Korintotɔwo 9:14, 15) Nunana xɔasi sia aɖe vi na ame miliɔn gbogbo siwo ku la gɔ̃ hã. Míadzro ale si esia ava emee me le Ta 6 kple 7 lia me.


text:
SƆHƐWO BIANA BE
Ðe Wònyo Be Mata Nu Ðe Ŋutia?
Nu ka tae wòdzɔa dzi na amewo?
Ðekakpui si woyɔna be Ryan gblɔ be: “Ewɔna nam be nutata nyakpɔ aɖe ŋutɔe nu siwo wotana ɖe ŋuti la dometɔ aɖewo nyena.”
Susu si tae nèdi be yeata nu ɖe ŋuti ɖo la ate ŋu akpɔ ŋusẽ ɖe ale si nèsena le ɖokuiwò me tso nutata ɖe ŋuti ŋu la dzi. Le kpɔɖeŋu me, ɖetugbui si ŋkɔe nye Jillian gblɔ be: “Esime míafe sukuvi nyɔnuvi aɖe le ɖevime la, nɔa ku. Eya ta esi wòzu ɖetugbui la, ena wota nɔa ŋkɔ ɖe efe ʋuɖome. Ewɔ nam be nutata ɖe ŋuti ma tɔgbi ya nyo ŋutɔ.”
Eɖanye susu ka tae nàdi be yeata nu ɖe ŋuti ɖo o, ele be nàbu eŋuti nyuie hafi ata nu ɖe ŋuti, elabena wometea ŋu ɖenɛ bɔbɔe o! Nya kawoe wòle be nàbia ɖokuiwò ne èle nutata ɖe ŋuti ŋu bum? Eye Biblia me mɔfiame kawoe ate ŋu akpe ɖe ŋuwò nàtso nya me le mɔ nyuitɔ nu?
Nya kawoe wòle be nàbia ɖokuiwò?
Lãmesẽkuxi kawoe ate ŋu atso eme? Mayo Clinic gblɔ le efe nyatakakadzraɖofea be, “Nutata ɖe ŋuti dea abi ŋutilã ŋu, esia ate ŋu ana ŋutigbalẽmedɔ kple lãmesẽkuxi bubuwo. Nutsetse nogonogoe aɖewo fona ɖe afi si wota nua ɖo. Ɣeaɖewoɣi la, ne abia ku le afi si wota nua ɖo la, abikpaa tefe fɔa kpo.” Nyatakakadzraɖofea gagblɔ be: “Ne dɔlékui siwo woxɔna tso ame bubu fe ʋu me dometɔ aɖe le nu si wotsɔ ta nu le ŋutiwò ŋu la, àte ŋu axɔ dɔléle fomevi vovovowo.”
Aleke wòana amewo nabu wòe? Aleke ke wòɖale o, amewo anɔ te ɖe wò dzedzeme dzi afo nya ta le ŋuwò. Woate ŋu abu wò be ètsi le susu me loo alo ègakpɔtɔ nye ɖevi, ènye ame si ŋu woate ŋu aɖo ŋu ɖo loo alo ame si ŋu womate ŋu aɖo ŋu ɖo o. Nyɔnuvi si ŋkɔe nye Samantha gblɔ be: “Ne mekpɔ ame aɖe ta nu ɖe ŋuti la, mebunɛ enumake dea agbe bliba nɔlawo dome.”
Melanie si xɔ fe 18 la hã kpɔ nu bubu aɖe tso nuwɔna sia ŋu. Egblɔ be: “Mesusu be nutata ɖe ŋuti nana be ame fe nyonyo megadzena o. Ðeko wòwɔ abe ame siwo taa nu ɖe ŋuti la medina be woakpɔ yewo adze sii o ene, eya ta wotsɔa nu mawo ɣlaa wo ɖokuiwo.”
Adzɔ dzi na wò ɣesiaɣia? Le ɣeyiɣi aɖe megbe la, lãmekpɔkpɔ alo tsitsi gɔ̃ hã ate ŋu ana be nu siwo nèta ɖe ŋuti la me nahe eye womaganya kpɔ wo. Ðekakpui si ŋkɔe nye Joseph gblɔ be: “Mekpɔ ale si nu siwo amewo ta ɖe ŋuti va nɔna le fe geɖe megbe, womenya kpɔna kura o.”
Ðekakpui si ŋkɔe nye Allen si xɔ fe 21 gblɔ be: “Zi geɖe la, mexɔa ɣeyiɣi boo hafi nu siwo wota ɖe ŋuti megava nɔa vevie o. Nane si le vevie na amea wòta ɖe ŋuti fifia magava nɔ vevie nɛ le fe aɖewo megbe o.”
Nyatefee Allen to. Nyatefe lae nye be ne amewo le tsitsim la, nu siwo doa dzidzɔ na wo kple nu siwo wolɔ̃na va trɔna, gake gbedeasi si le nu si wota ɖe ŋuti si ya metrɔna o. Ðetugbui aɖe si ŋkɔe nye Teresa gblɔ be: “Nyemedi be magatsɔ nutata ɖe ŋuti si ava nɔ ŋku ɖom nye bometsitsi dzi nam hã akpe ɖe nu siwo mewɔ le agbe me siwo ava vem emegbe la ŋu o.”
Biblia me mɔfiame kawo ŋutie nàbu?
Ame si tsi le susu me daa nuwo kpɔ nyuie hafi tsoa nya me. (Lododowo 21:5; Hebritɔwo 5:14) Eya ta Biblia me mɔfiame siwo gbɔna ate ŋu akpe ɖe ŋuwò nàtso nya me wòasɔ nyuie le nutata ɖe ŋuti gome.
Kolosetɔwo 3:20: “Mi ɖeviwo, miɖo to mia dzilawo le nu sia nu me, elabena esia dzea Afetɔ la ŋu nyuie.”
Nu kae ate ŋu ado tso eme na wò nenye be èle dziwòlawo gbɔ le afe me gake gbe wofe sededewo dzi wɔwɔ?
1 Petro 3:
3, 4: “Migana miafe atsyɔ̃ɖoɖo nanye gota gome tɔ, to ɖafofo kple sikanuwo dodo alo awu xɔasiwo dodo me o, ke boŋ mina wòanye dzi me fe ame ɣaɣla si nye gbɔgbɔ fatu si nɔa anyi kpoo la fe atsyɔ̃ɖoɖo si megblẽna o, si xɔ asi ŋutɔ le Mawu ŋkume.”
Èsusu be nu ka tae Biblia te gbe ɖe “dzi me fe ame ɣaɣla” dzi alea gbegbe ɖo?
1 Timoteo 2:9: “Nyɔnuwo hã nado awu ɖe nɔnɔme nyui me, le ŋukpekpe kple ŋuɖɔɖo me.”
Nya “ŋuɖɔɖo” gɔme ɖe? Nu ka tae ŋuɖɔɖo va dea ame dzi emegbe wu nutata ɖe ŋuti?
Romatɔwo 12:1: “Miatsɔ miafe ŋutilãwo ana wòanye vɔsa gbagbe, si le kɔkɔe, si dzea Mawu ŋu, wòanye subɔsubɔdɔ kɔkɔe si me miazã miafe tamebubuŋutete le.”
Nu ka tae ale si nèléa be na wò ŋutilã le vevie na Mawu?
Le susu siawo ta la, ame geɖe tso nya me be yewomata nu ɖe ŋuti o. Le nyatefe me la, wova ke ɖe nane si nyo wu nutata ɖe ŋuti ŋu. Teresa, si fe nya míegblɔ va yi la gblɔ be: “Ne nyagbe alo nyagbɔgblɔ aɖe doa dzidzɔ na wò vevie alo ame aɖe le vevie na wò ŋutɔ la, ke wɔ ɖe nyagbe ma me nyawo dzi alo gblɔe na amea be ame vevie aɖe ŋutɔe wònye na ye. Le esi nàta nu ɖe ŋuti tefe la, nɔ agbe ɖe nu si dzi nèxɔ se la nu boŋ.”


text:
AKPA 1
Mina Mawu Nafia Mɔ Mi Ne Dzidzɔ Nanɔ Miafe Srɔ̃ɖeɖea Me
“Ame si wɔ ame tso gɔmedzedzea me la, atsu kple asi wòwɔ woe.”—Mateo 19:4
Yehowa * Mawue ɖo srɔ̃ɖeɖe gbãtɔ anyi. Biblia gblɔ na mí be ewɔ nyɔnu gbãtɔ eye “wòkplɔe va ame la gbɔe.” Adam kpɔ dzidzɔ ale gbegbe eye wògblɔ be: “Azɔ ko! Esia enye fu tso nye fu me kple lã tso nye lã me.” (1 Mose 2:22, 23) Yehowa gadi kokoko be srɔ̃tɔwo nakpɔ dzidzɔ.
Ne èɖe srɔ̃ la, àkpɔ mɔ be nu sia nu azɔ pɛpɛpɛ le srɔ̃ɖeɖea me. Gake nyatefeae nye be srɔ̃ŋutsu kple srɔ̃nyɔnu siwo dome tsi metona o gɔ̃ hã doa go kuxi aɖewo. (1 Korintotɔwo 7:28) Miakpɔ Biblia me mɔfiamewo le agbalẽ gbadza sia me, eye ne miewɔ wo dzi la, woate ŋu ana miakpɔ dzidzɔ le miafe srɔ̃ɖeɖea kple fomea me.
1 WƆ AKPA SI YEHOWA DE ASIWÒ
NYA SI BIBLIA GBLƆ: Srɔ̃ŋutsue nye fomea fe ta.
Ne srɔ̃ŋutsue nènye la, Yehowa di tso asiwò be nàlé be na srɔ̃wòa nyuie. (1 Petro 3:7) Ðe Mawu wɔe be wòanye wò kpeɖeŋutɔ eye wòdi be nàde asixɔxɔ eŋu ahalɔ̃e. (1 Mose 2:18) Ele be nàlɔ̃ srɔ̃wòa ale gbegbe be nàlɔ̃ faa atsɔ efe nyonyo aɖo ŋgɔ na tɔwò.
Ne srɔ̃nyɔnue nènye la, Yehowa di be nàde bubu deto srɔ̃wòa ŋu eye nàkpe asi ɖe eŋu wòawɔ efe akpa dzi. (1 Korintotɔwo 11:3; Efesotɔwo 5:33) Wɔ ɖeka kplii le efe nyametsotsowo me tso dzi blibo me. (Kolosetɔwo 3:18) Ne èwɔe alea la, wò nu anyo srɔ̃wò kple Yehowa siaa ŋu.
NU SI NÀTE ŊU AWƆ:
Na srɔ̃wò nagblɔ nu si nàwɔ be nànye srɔ̃ŋutsu alo srɔ̃nyɔnu nyui wu la na wò. Lé to ɖe efe nyawo ŋu nyuie, eye wɔ nu sia nu si nàte ŋui be nànye srɔ̃tɔ nyui
Gbɔ dzi ɖi. Axɔ ɣeyiɣi hafi mia dometɔ ɖe sia ɖe ava nya nu si nɔvia dina la nyuie
2 TSƆ ÐE LE SRƆ̃WÒ ƑE SESELELÃMEWO ME VEVIE
NYA SI BIBLIA GBLƆ: Ele be nàtsɔ ɖe le eme na srɔ̃wòa vevie. (Filipitɔwo 2:3, 4) De asixɔxɔ eŋu eye ɖo ŋkui be Yehowa bia tso esubɔlawo si be ‘woafa tu na amewo katã.’ (2 Timoteo 2:24) “Ame aɖewo fe nufofo le abe yitɔame ene; ke nunyalawo fe aɖe daa gbe le ame ŋu.” Eya ta bu wò nyawo ŋu nyuie hafi nàfo nu. (Lododowo 12:18) Yehowa fe gbɔgbɔa akpe ɖe ŋuwò nàfo nu le tufafa kple lɔlɔ̃ me.
NU SI NÀTE ŊU AWƆ:
Hafi miadzro nya sesẽ aɖe me la, do gbe ɖa be Mawu nakpe ɖe ŋuwò nàlé ɖokuiwò kpoo ahalɔ̃ ase srɔ̃wò fe susuwo faa
Bu nya si nàgblɔ kple ale si nàgblɔe la ŋu nyuie
3 MIWƆ NU ADUADU
NYA SI BIBLIA GBLƆ: Ne èɖe srɔ̃ ko la, wò kple srɔ̃wòa miezu “ŋutilã ɖeka.” (Mateo 19:5) Gake miekpɔtɔ nye ame vovovowo eye miafe susuwo hã ate ŋu ato vovo. Eya ta ehiã be miadze agbagba be miafe susu kple seselelãmewo nawɔ ɖeka. (Filipitɔwo 2:2) Ðekawɔwɔ le vevie le nyametsotsowo me. Biblia gblɔ be: “Tameɖoɖowo vaa eme, ne adaŋudede kpe ɖe eŋu.” (Lododowo 20:18) Mina Biblia nafia mɔ mi le miafe nyametsotsowo me.
NU SI NÀTE ŊU AWƆ:
Gblɔ wò seselelãmewo na srɔ̃wòa, ke menye wò susuwo ko o
Hafi nàɖe afɔ aɖe la, lée kpɔ kple srɔ̃wòa gbã
^ mm. 4 Biblia na míenya be Mawu fe ŋkɔe nye Yehowa.
Srɔ̃ Nu Geɖe Wu
GBETAKPƆXƆ
Srɔ̃ŋutsuwo
—Miwɔ Nu Ðe Mia Srɔ̃wo Ŋu Nyuie
Nu sia nu ate ŋu asu fome aɖe si, evɔ woaɖo ko le nu si le vevie wu la gome.
BIBLIA ME BIABIAWO ƑE ŊUÐOÐOWO
Ðe Biblia Ate Ŋu Ana Dzidzɔkpɔkpɔ Nanɔ Nye Ƒomea Mea?
Biblia me aɖaŋuɖoɖo siwo me nunya le la kpe ɖe ŋutsu kple nyɔnu miliɔn geɖewo ŋu xoxo wofe fomewo le dzidzɔ kpɔm.


text:
Trɔ Va Yehowa Gbɔ
Yehowa le efe alẽ siwo bu la dim, eye ele kpewòm be nàtrɔ va ye gbɔ.
Lɛta Si Tso Dɔdzikpɔha La Gbɔ
Dɔdzikpɔhaa le lɛta sia dzi tom le koko fom na Mawu subɔla siwo tra tso alẽkpɔa me la be woatrɔ agbɔ.
AKPA 1
“Madi Esiwo Bu La”
Ðe Mawu bua alẽ siwo bu la be wonye alẽ siwo kua?
AKPA 2
Dzimaɖitsitsi—“Womimi Mí Ðo Le Go Sia Go Me”
Ne nu te ɖe dziwò vevie le esi nèkpɔe be yemegate ŋu le geɖe wɔm le Yehowa subɔsubɔ me abe tsã ene o la, nu vevi aɖe li nàwɔ be Yehowa fe ŋusẽ naɖe vi na wò.
AKPA 3
Ne Ame Aɖe Wɔ Nu Wògbã Dzi Na Wò—‘Ne Nya Aɖe Le Mía Si Ðe Ame Aɖe Ŋu’
Biblia me gɔmeɖose etɔ̃ aɖewo ate ŋu akpe ɖe ŋuwò nàfo asa na dzikuléle ɖe dɔ me ne haxɔsetɔ aɖe dze agɔ ɖe dziwò.
AKPA 4
Dzitsinya Ƒe Fɔbuame—‘Klɔ Ŋunye Tso Nye Nu Vɔ̃ Me’
Nu kae nàwɔ be dzitsinya dzadzɛ nagasu asiwò?
AKPA 5
Mitrɔ Va “Miafe Luʋɔ Ƒe Kplɔla Kple Dzikpɔla La Gbɔ”
Ne medi matrɔ va Yehowa gbɔ la, aleke madze egɔmee? Aleke hamea me tɔwo awɔ nu ɖe ŋunye?
Nyatafonya
Ðe nèɖo ŋku dzidzɔ siwo nèkpɔna esi nènɔ Yehowa subɔm kple efe amewo la dometɔ aɖe dzi kpɔa?


text:
Abosam Gbɔe Fukpekpewo Katã Tsona?
Ale si Biblia ɖo eŋui
Mawu fe Nya, Biblia, ɖee fia be Satana li vavã, eye abe ale si nu vlo wɔlawo fe tatɔ sẽŋuwo wɔa nui ene la, eya hã toa “
amebeble fe dzesiwo” kple “
madzɔmadzɔnyenye fe beble” fe mɔnuwo dzi be yeana yefe tameɖoɖowo nava eme. Le nyatefe me la, Biblia gblɔ be etrɔa “
eɖokui wɔa kekeli fe dɔla.” (2 Tesalonikatɔwo 2:9, 10; 2 Korintotɔwo 11:14) Nenema kee nu vɔ̃ɖi siwo Abosam wɔna la ɖoa kpe edzi be eli.
Ke hã menye Abosam gbɔe míafe fukpekpewo katã tsona o. Aleke wɔ? Mawu wɔ amegbetɔwo hena ŋutete wo be woate ŋu atiae be yewoawɔ nyui alo vɔ̃. (Yosua 24:15) Ne míewɔ tiatia gbegblẽwo la, fukpekpee dona tso eme na mí.—Galatiatɔwo 6:7, 8.
Srɔ̃ Nu Geɖe Wu
NYA NYUI SI TSO MAWU GBƆ!
Nu Ka Tae Mawu Ðe Mɔ Vɔ̃ɖinyenye Kple Fukpekpe Li Ðo?
Aleke vɔ̃ɖinyenye dze egɔmee, eye nu ka tae Mawu ɖe mɔ fukpekpe kpɔtɔ li? Ðe fukpekpe nu ayi gbe aɖe gbea?


text:
Ðe Mawu Atsɔ Nye Nu Vɔ̃wo Akema?
Ale si Biblia ɖo eŋui
Ɛ̃, Mawu atsɔ wò nu vɔ̃wo ake wò ne èɖe afɔ siwo sɔ. Biblia gblɔ be Mawu “tsɔa vodada kena faa” eye wòtsɔna ‘kena geɖe.’ (Nehemiya 9:17; Psalmo 86:5; Yesaya 55:7) Ne Mawu tsɔ míafe nu vɔ̃wo ke mí la, etsɔa wo kena keŋkeŋ. Yehowa ‘tutua miafe nu vɔ̃wo ɖa.’ (Dɔwɔwɔwo 3:19) Mawu tsɔna kena tegbee hã, elabena egblɔ be: “Nyemagaɖo ŋku wofe nu vɔ̃wo dzi azɔ o.” (Yeremiya 31:34) Ne etsɔe ke la, megagbugbɔ nɔa ŋku ɖom edzi ale be wòabu fɔ mí alo ahe to na mí ɖe eta o.
Gake menye nublanuikpɔkpɔ si gbɔ eme alo seselelãme dzro aɖe ko dzie Mawu fe tsɔtsɔke nɔ te ɖo o. Metrɔa efe nudidi dzɔdzɔewo o. Esia ta metsɔa nu vɔ̃ aɖewo kena o.
Afɔ Siwo Nàɖe Be Mawu Natsɔe Ake Wò
Lɔ̃ ɖe edzi be nu vɔ̃ si yewɔ la nye dada le Mawu fe nudidiwo dzi. Togbɔ be anɔ eme be wò nuwɔnawo anya gblẽ nu le ame bubuwo ŋu hã la, ele be nàlɔ̃ ɖe edzi gbã be Mawu ŋue yewɔ nu vɔ̃a ɖo.
—Psalmo 51:1, 4; Dɔwɔwɔwo 24:16.
Ʋu wò nu vɔ̃a me na Mawu le gbedodoɖa me.
—Psalmo 32:5; 1 Yohanes 1:9.
Se veve ɖe wò nu vɔ̃a ta vevie. “Mawumenuxaxa” sia ana nàtrɔ dzi me. (2 Korintotɔwo 7:10) Esia bia hã be nàse veve ɖe afɔɖeɖe si kplɔ wò de nu vɔ̃a me la ta.
—Mateo 5:27, 28.
Trɔ wò nuwɔnawo. Esia fia be ‘nàtrɔ dzi me.’ (Dɔwɔwɔwo 3:19) Ate ŋu afia be nàdzudzɔ nu gbegblẽa wɔwɔ alo nàtrɔ wò nuŋububu kple wò afɔɖeɖe keŋkeŋ.
—Efesotɔwo 4:23, 24.
Ðe afɔ siwo aɖɔ kuxia alo nu si gblẽ la ɖo. (Mateo 5:23, 24; 2 Korintotɔwo 7:11) Ðe kuku na ame siwo ŋu wò nuwɔnaa gblẽ nu le, eye ne anya wɔ la, dze agbagba nàɖɔ nu si gblẽ la ɖo.
—Luka 19: 7- 10.
Do gbe ɖa nàbia Mawu be wòanɔ te ɖe Yesu fe tafevɔsaa dzi atsɔe ake ye. (Efesotɔwo 1:7) Hafi woaɖo wò gbedodoɖawo ŋu la, ele be wò ŋutɔ hã nàtsɔ ame siwo da vo ɖe ŋuwò la fe vodadawo ake wo.
—Mateo 6: 14, 15.
Ne nu vɔ̃ gãe nèwɔ la, bia kpekpeɖeŋu tso ame aɖe si dze akpe ɖe ŋuwò be mí kple Mawu dome naganɔ nyuie la gbɔ eye wòado gbe ɖa ɖe tawò.
—Yakobo 5:14-16.
Susu totro siwo le ame si ku ɖe Mawu fe tsɔtsɔke ŋu
“Nye nu vɔ̃wo wu gbɔgblɔ, womate ŋu atsɔ wo akem o.”
Ne míenya wɔ nu siwo Mawu gblɔ le Biblia me be míawɔ bene yeatsɔe ake mí ko la, atsɔe ake mí elabena ŋutete si le esi be wòatsɔ ake la de ŋgɔ sãsãsã wu míafe nu vɔ̃wo. Ate ŋu atsɔ nu vɔ̃ gãwo kple esiwo míewɔ zi geɖe va yi hã ake mí.
Le kpɔɖeŋu me, Israel Fia David wɔ ahasi hewu ame eye wotsɔe kee. (2 Samuel 12:7-13) Wotsɔ ke apostolo Paulo ame si se le eɖokui me be yee nye nu vɔ̃ wɔla gãtɔ kekeake gɔ̃ hã. (1 Timoteo 1:15, 16) Mawu tsɔe ke Yudatɔ siwo nɔ anyi le fe alafa gbãtɔ me, siwo Mawu bu fɔe le esi wowu Yesu si nye Mesia la ta, ne wonya trɔ dzi me ko.
“Ne meʋu nye nu vɔ̃wo me na pastɔ alo fada ko la, woatsɔe kem.”
Womena ŋusẽ amegbetɔ aɖeke egbea be wòatsɔ ehavi amegbetɔ si wɔ nu vɔ̃ ɖe Mawu ŋu la fe nu vɔ̃wo akee o. Togbɔ be nu vɔ̃ me ʋuʋu na ame bubu ate ŋu akpe ɖe nu vɔ̃ wɔlaa ŋu be wòakpɔ gbɔdzɔe hã la, Mawu ɖeɖe koe ate ŋu atsɔ nu vɔ̃ ake.
Ne nyaa le alea ɖe, ke nya si Yesu gblɔ na apostoloawo be: “Ne mietsɔ amewo fe nu vɔ̃wo ke wo la, ekema wotsɔ wo ke wo; gake ame siwo fe nu vɔ̃wo mietsɔ ke o la, wometsɔ wo ke wo o” la gɔme ɖe? (Yohanes 20:23) Ŋusẽ tɔxɛ aɖe si Yesu ana apostoloawo ne gbɔgbɔ kɔkɔea va wo dzi la ŋue wònɔ nu fom tsoe.
Abe ale si wodo ŋugbe na apostoloawo ene la, woxɔ nunana sia esi gbɔgbɔ kɔkɔea va wo dzi le fe 33 Kristotɔwo Ŋɔli. (Dɔwɔwɔwo 2:1-4) Apostolo Petro zã ŋusẽ sia esi wòdrɔ̃ ʋɔnu nusrɔ̃la Anania kple Safira. Petro to nukumɔ aɖe dzi nya wofe alakpadada vɔ̃ɖi la, eye ʋɔnu si wodrɔ̃ wo la ɖee fia be wometsɔ wofe vodadawo ke wo o.
Gbɔgbɔ kɔkɔea fe nunana wɔnuku ma wu enu esi apostoloawo ku abe ale si ko wònɔ le dɔyɔyɔ kple nyagbɔgblɔɖi fe nunanawo hã gome ene. (1 Korintotɔwo 13:8-10) Eya ta amegbetɔ aɖeke mate ŋu atsɔ nu vɔ̃ si ame aɖe wɔ ɖe Mawu ŋu la akee o.
Srɔ̃ Nu Geɖe Wu
GBETAKPƆXƆ
Gbedodoɖa
—Ale Si Wòaɖe Vi Na Wò
Viɖe kawoe nàte ŋu akpɔ mɔ na ne èdoa gbe ɖa edziedzi?
NYA NYUI SI TSO MAWU GBƆ!
Aleke Nàwɔ Ate Ðe Mawu Ŋu?
Xlẽ nyati sia nàkpɔe ɖa nenye be Mawu ɖoa to gbedodoɖawo katã alo meɖonɛ o, ale si míado gbe ɖa kple nu bubu siwo míate ŋu awɔ ate ɖe Mawu ŋu.


text:
Nu Kae Nye Babilon Gã La?
Ale si Biblia ɖo eŋui
Babilon Gã si woɖɔ le Nyaɖeɖefia fe agbalẽa me la le tsitre ɖi na xexea me fe alakpasubɔsubɔhawo katã fe fufofo, eye Mawu lé fui. * (Nyaɖeɖefia 14:8; 17:5; 18:21) Togbɔ be subɔsubɔha siawo to vovo tso wo nɔewo gbɔ le mɔ geɖewo nu hã la, wo katã wokplɔa amewo tranae ale be womagasubɔ Yehowa, Mawu vavã la o.
Nu siwo akpe ɖe ŋuwò nàde dzesi Babilon Gã la
Babilon Gã la nye dzesi. Biblia ɖɔe be enye “nyɔnu” eye wònye “gbolo gã” eye ŋkɔ si nye “nya ɣaɣla” le esi, eyae nye “Babilon Gã la.” (Nyaɖeɖefia 17:1, 3, 5) Esi wònye be ɖe woɖe Nyaɖeɖefia fe agbalẽa me nyawo fia to “dzesiwo me” ta la, esɔ be míafo nya ta be menye nyɔnu ŋutɔŋutɔe Babilon Gã la nye o, ke nane fe dzesi ko wònye. (Nyaɖeɖefia 1:1) Tsɔ kpe ɖe eŋu la, ‘ebɔbɔ nɔ tsi geɖewo dzi,’ si tsi tre ɖi na “amewo kple amehawo kple dukɔwo kpakple gbegbɔgblɔwo.” (Nyaɖeɖefia 17:1, 15) Nyɔnu ŋutɔŋutɔ mate ŋu awɔ nu sia o.
Babilon Gã la le tsitre ɖi na xexea me katã fe nuɖoanyi aɖe. Woyɔe be “du gã, si fe fiaɖufe kpɔ ŋusẽ ɖe anyigbadzifiawo dzi.” (Nyaɖeɖefia 17:18) Esia fia be ekeke ta eye efe ŋusẽkpɔɖeamedzi de du.
Babilon Gã la nye subɔsubɔhabɔbɔ, ke menye dunyaheha alo asitsaha o. Blema Babilon nye du si xɔ ŋkɔ le subɔsubɔnyawo me, wonyae ɖe efe “gbesawo” kple efe “dzosasa geɖeawo” ta. (Yesaya 47:1, 12, 13; Yeremiya 50:1, 2, 38) Alakpasubɔsubɔ si Mawu vavã, Yehowa, lé fui la yi edzi le du ma me. (1 Mose 10:8, 9; 11:2-4, 8) Babilon-fiawo do wo ɖokuiwo ɖe dzi ɖe Yehowa ŋu eye wotsi tre ɖe efe subɔsubɔ ŋu. (Yesaya 14:4, 13, 14; Daniel 5:2-4, 23) Nenema kee wonya Babilon Gã la hã ɖe efe “gbɔgbɔyɔnuwɔnawo” ta. Esia ɖee fia be enye subɔsubɔhabɔbɔ.
—Nyaɖeɖefia 18:23.
Babilon Gã la menye dunyahehabɔbɔ o, elabena Biblia gblɔ be, “anyigbadzifiawo” xa nu esi wotsrɔ̃e. (Nyaɖeɖefia 17:1, 2; 18:9) Menye asitsahabɔbɔ hãe wònye o, elabena Biblia me nyawo ɖee fia be eto vovo na “anyigbadzisitsalawo.”
—Nyaɖeɖefia 18:11, 15.
Ale si woɖɔ Babilon Gã la sɔ kple alakpasubɔsubɔhawo pɛpɛpɛ. Le esi woafia amewo ale si woawɔ ate ɖe Mawu vavã, Yehowa, ŋu tefe la, ɖe wonana amewo subɔa mawu bubuwo boŋ. Biblia yɔ nuwɔna sia be “gbɔgbɔmehasi.” (3 Mose 20:6; 2 Mose 34:15, 16) Mawuɖekaetɔ̃ alo Trinita Kɔkɔe kple luʋɔ makumaku fe nufiafiawo kpakple nuwɔnawo abe nɔnɔmewɔwɔwo zazã le subɔsubɔ me la dzɔ tso blema Babilon, eye woyi edzi xɔ afe ɖe alakpasubɔsubɔhawo me. Xexea me nuwo lɔlɔ̃ hã xɔ afe ɖe wo me. Biblia yɔ nutefemawɔmawɔ sia tɔgbi be gbɔgbɔmehasiwɔwɔ.
—Yakobo 4:4.
Biblia ɖɔ Babilon Gã la be ‘edo aɖabɛwu kple awu dzĩ’ eye “wòtsɔ sika kple kpe xɔasiwo kple dzonuwo ɖo atsyɔ̃ na eɖokui,” si ɖe efe kesinɔtɔnyenye fia. Alea kee wòle le alakpasubɔsubɔhawo hã gome. (Nyaɖeɖefia 17:4) Babilon Gã la mee “anyigbadziŋunyɔnuwo” alo nufiafia kple nuwɔna siwo katã medea bubu Mawu ŋu o la dzɔ tso. (Nyaɖeɖefia 17:5) Ame siwo le alakpasubɔsubɔhawo me woe nye “amewo kple amehawo kple dukɔwo kpakple gbegbɔgblɔwo” siwo wɔ ɖeka kple Babilon Gã la.
—Nyaɖeɖefia 17:15.
Babilon Gã lae le megbe na “ame siwo katã wowu le anyigba dzi la.” (Nyaɖeɖefia 18:24) Le amegbetɔwo fe ŋutinya me la, alakpasubɔsubɔhawo da megbe na aʋawɔwɔ kple nu vlo wɔwɔwo, eye womefiaa wofe hameviwo nyatefe si ku ɖe Yehowa si nye lɔlɔ̃ Mawu la ŋu o. (1 Yohanes 4:8) Esia na wokɔ ʋu geɖe ɖi. Eya ta esɔ be ame siwo katã di be yewoadze Mawu ŋu la ‘nado go le’ Babilon Gã la me, si fia be woaɖe wo ɖokuiwo ɖa tso alakpasubɔsubɔhawo gbɔ.
^ mm. 3 Kpɔ nyati si nye “Aleke Mawɔ Ake Ðe Subɔsubɔha Vavã Ŋu?”
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Aleke Mawɔ Ake Ðe Subɔsubɔha Vavã Ŋu?
‘Gbɔgblɔ be ‘subɔsubɔha siae dzɔ dzi nam’ koe nye nya?
BIBLIA ME BIABIAWO ƑE ŊUÐOÐOWO
Nu Vevi Kawoe Akpe Ðe Ŋuwò Nàse Biblia Gɔme?
Afi ka tɔe nèɖanye alo afi ka nèɖade suku se ɖe o, àte ŋu ase Mawu fe gbedeasi si le Ŋɔŋlɔ kɔkɔeawo me la gɔme.


text:
1Yesu Kristo si nye Fia David tɔgbuiyɔvi, eye David hã nye Abraham fe dzidzimevi la, fe dzidzimexexlẽfiae nye esi: 2Abraham dzi Isak, eye Isak dzi Yakob si dzi Yuda kple nɔviawo. 3Yuda kple srɔ̃a Tamar dzi Perez kple Zerax, eye Perez dzi Xezron. Xezron dzi Aram, 4eye eya dzi Aminadab; Aminadab dzi Naxeson, eye Naxeson dzi Salmon. 5Salmon kple Raxab dzi Boaz, eye Boaz kple Rut dzi Obed. Obed dzi Isai, 6eye Isai dzi David, fia la. Tso Fia David dzi va se ɖe aboyomeyiyi le Babilonia dzi la dzidzime lae nye esi: David kple nyɔnu si nye Uriya srɔ̃ hafi la, wodzi Salomo. 7Salomo dzi Rexabeam, eye eya dzi Abiya. Abiya hã dzi Asa, 8eye Asa dzi Yosafat. Yosafat dzi Yoram, eye Yoram dzi Uziya. 9Uziya dzi Yotam, eye Yotam dzi Axaz. Axaz dzi Xizkiya 10eye Xizkiya dzi Manase. Manase dzi Amon si dzi Yosiya, 11eye Yosiya dzi Yexonya kple nɔviawo le Babilonia-boyomenɔɣi. 12Le aboyomenɔnɔ le Babilonia vɔ megbe la, Yexonya dzi Sealtiel, eye Sealtiel dzi Zerubabel. 13Zerubabel dzi Abihud, eye eya dzi Elyakim. Elyakim dzi Azur, eye 14Azur dzi Zadok, ame si dzi Axim. Axim dzi Elihud, eye 15eya hã dzi Eleazar. Eleazar dzi Matan, eye eya dzi Yakob. 16Yakob dzi Yosef. Eya srɔ̃e nye Maria si dzi Yesu si woyɔna be Kristo la. 17Ale tso Abraham dzi va se ɖe David dzi le dzidzime wuiene, eye tso David dzi va se ɖe esime woyi aboyo me le Babilonia la hã le dzidzime wuiene; nenemake tso kpɔkplɔ yi Babilonia ŋɔli va se ɖe Kristo la dzi hã le dzidzime wuiene. 18Ale Yesu Kristo fe dzidzi lee nye esi: Yosef bia Maria ta be yeaɖe. Ke do ŋgɔ na srɔ̃ɖeɖea la, Maria fɔ fu tso Gbɔgbɔ Kɔkɔe la me. 19Ale srɔ̃a Yosef si nye ame dzɔdzɔe, eye medi be yeado ŋukpee o la ɖo ta me be yeaɖe asi le eŋu dzaa ko. 20Esime wòle nu sia ŋuti bum la, Afetɔ fe dɔla ɖe eɖokui fiae le drɔ̃efe gblɔ nɛ be: “Yosef, David vi, mègavɔ̃ srɔ̃wò Maria kpɔkplɔ o, elabe fu si wòfɔ la, Gbɔgbɔ Kɔkɔe la mee wòtso. 21Ele ŋutsuvi dzi ge, eye nàna ŋkɔe be Yesu, elabe eyae aɖe efe dukɔa tso wofe nu vɔ̃wo me.” 22Nu siawo katã va me bene nya si Afetɔ la gblɔ to efe gbefãɖela la dzi la nava me. Gbedeasi siae nye: 23“Kpɔ ɖa, ɖetugbi, si menya ŋutsu o la, le fu fɔ ge, eye wòadzi ŋutsuvi. Woana ŋkɔe be Imanuel” (si gɔmee nye Mawu li kpli mí). 24Ale esi Yosef nyɔ la, ewɔ nu si mawudɔla la gblɔ nɛ la dzi, eye wòɖe Maria, kplɔe va eɖokui gbɔe. 25Ke mede asi eŋu kpɔ o, va se ɖe esime wòdzi vi. Edzi ŋutsuvi, eye Yosef na ŋkɔe be Yesu.
Copyrighted Material
Learn More


text:
SENYAWO KPLE AMEGBETƆ ƑE GOMENƆAMESIWO
Russia
Russia Dziɖuɖumegãwo Daa Agbalẽwo Ðe Yehowa Ðasefowo Ƒe Tefewo Tsɔ Dia Nya Na Wo
Yehowa Ðasefo siwo le Sevastopol kple Balakovo gblẽ agbagba aɖe si dziɖuɖumegãwo dze be yewoada agbalẽwo ɖe Yehowa Ðasefowo fe tefewo atsɔ atsɔ nya ɖe wo ŋu be wonye aglãdzelawo la me.
Taganrog Ʋɔnudrɔ̃fea He To Na Ðasefowo Ðe Wofe Mawusubɔsubɔdɔwo Ta
Wobu fɔ Ðasefo 16 siwo ŋu wotsɔ nya ɖo la katã be wole gome kpɔm le aglãdzenuwɔwɔ me. Esia nye kpɔɖeŋu gbegblẽ aɖe si woɖo ɖi na dziɖuɖumegãwo si dzi woate ŋu anɔ te ɖo abu Yehowa Ðasefo siwo le Russia fe mawusubɔsubɔdɔwo be wonye nu vlo wɔwɔ.
Wogbugbɔ Le Ʋɔnu Drɔ̃m Yehowa Ðasefo Siwo Le Taganrog—Ʋɔnu Madzɔmadzɔ Dɔdrɔ̃ Sia Ava Wu Enua?
Ðe woalé Ðasefo Russiatɔ ŋutifafame 16 siawo ade ga ɖe wofe mawusubɔsubɔdɔwo wɔwɔ ta?


text:
NOVEMBER 18, 2013
XEXEA ME KATÃ
Miɖo Ŋku Ame Siwo Le Gaxɔ Me La Dzi
Dukɔwo Dome Dukɔmeviwo Kple Dunyahehawo Ƒe Gomenɔamesi Ƒe Nubabla fe Ðoɖo 18 lia gblɔ be: “Tamebubu, dzitsinya kple mawusubɔsubɔ fe ablɔɖe” nye amegbetɔ fe gomenɔamesi vevi aɖe. * Le dukɔ aɖewo me la, wodea Yehowa Ðasefowo ga me le ablɔɖe vevi sia ŋu dɔwɔwɔ ta, eye wowɔa fu wo vevie gɔ̃ hã. Ame siwo wolé de ga fe akpa gãtɔ nye sɔhɛ siwo gbe be yewomaxɔ asrafo fe hehe o le dzitsinya ta. Eye wolé ame bubuwo hã de ga le nufofo tso wofe xɔse ŋu na wo haviwo dzaa ko ta.
Ŋutasẽnuwɔna siawo mena be Yehowa Ðasefo mawo gbe nu le wofe xɔse gbɔ o. Ke boŋ ŋutasẽnuwɔna mawo foa ɖi dziɖuɖu siwo gbea bubudede amegbetɔ fe gomenɔamesiwo ŋu fe ŋkɔ. Dukɔ siwo me wolé Yehowa Ðasefowo de ga le kple Ðasefo siwo wolé de ga fe xexlẽme dze le aɖaka si le ete me.
Yehowa Ðasefo siwo le gaxɔ me le November 12, 2013 dzi
ERITREA
Le nyatakaka mamlɛtɔ nu la, Yehowa Ðasefo 52, ŋutsuwo kple nyɔnuwo siaae le ga me le nɔnɔme dziŋɔwo me le dukɔ sia me. Togbɔ be wometsɔ nya aɖeke ɖe wo dometɔ aɖeke ŋu le ʋɔnu alo drɔ̃ ʋɔnu wo o hã la, wolé wo de ga le esi wogbe be yewomaxɔ asrafo fe hehe o, wofe subɔsubɔdɔwɔnawo alo susu bubu siwo womeʋu goe o ta. Ŋutsu etɔ̃ siwo ŋkɔwoe nye Paulos Eyassu, Isaac Mogos kple Negede Teklemariam le ga me fe 20 kloe nye esia le esi wogbe be yewomaxɔ asrafo fe hehe o le dzitsinya ta la ta. Wole ga me tso September 24, 1994 dzi ke. Yehowa Ðasefo eve siwo ŋkɔwoe nye Misghina Gebretinsae kple Yohannes Haile, siwo xɔ fe 60 kple edzivɔwo la ku le ga me. Tso esime Eritrea xɔ ɖokuisinɔnɔ le fe 1993 me ko la, woyi edzi le Yehowa Ðasefowo lém de ga, le funyafunya wɔm wo hele fu ɖem na wo.
SOUTH KOREA (CORÉE DU SUD)
Fifi laa la, wolé ɖekakpui Ðasefo 599 siwo gbe be yewomaxɔ asrafo fe hehe o le dzitsinya ta la de ga eye woka ɣleti 18 sɔŋ na wo dometɔ ɖe sia ɖe be wòatsɔ anɔ ga me. Tso Korea-ʋa la wɔɣi va se ɖe fifia la, South Korea yi edzi le sɔhɛ ɖasefo siwo gbe be yewomaxɔ asrafo fe hehe o la lém eye dziɖuɖua gbe gɔ̃ hã be yemawɔ dukɔmevidɔ bubuwo wɔwɔ ɖe asrafo fe hehexɔxɔ tefe fe ɖoɖo aɖeke hã na wo atsɔ akpɔ kuxi sia gbɔe o. Va se ɖe fifia la, South Korea lé Ðasefo 17,549 de ga, eye ne wotsɔ fe siwo wo katã tsɔ le ga me fo fui la, ede fe 34,100 sɔŋ. South Korea gbe wɔwɔ ɖe xexemedukɔwo fe nubabla si te wòde asii la dzi, eye wògbe bubudede amegbetɔ fe gomenɔamesi siwo ku ɖe asrafo fe hehexɔxɔ gbegbe le dzitsinya ta la ŋu. Ne èdi numeɖeɖe bubuwo la, kpɔ nyati si nye Xexemedukɔwo Le Asi Ƒum Nu Ðe South Korea Ƒe Ʋɔnu Madzɔmadzɔ Dɔdrɔ̃ Ta.
NAGORNO-KARABAKH
Wolé Ðasefo aɖe si xɔ fe 20 de ga le Nagorno-Karabakh le esi wògbe be yemaxɔ asrafo fe hehe o le dzitsinya ta la ta, eye wogbe be yewomawɔ dukɔmevidɔ bubu wɔwɔ ɖe asrafo fe hehexɔxɔ tefe fe ɖoɖo aɖeke hã nɛ o. Le December 30, 2011 dzi la, woka ɣleti 30 nɛ be wòatsɔ anɔ ga me. Le January 29, 2013 dzi la, ebia be woaɖe asi le ye ŋu do ŋgɔ na game si woɖo, gake wogbe. Esi wògabia be woaɖe asi le ye ŋu yeakpɔ yefe lãmegbegblẽ si le gã dom ɖe edzi la gbɔ la, gaxɔdzikpɔlawo gagbe eya hã.
SINGAPORE
Singapore zii ɖe efe dukɔmeviwo katã dzi be woaxɔ asrafo fe hehe eye meɖe mɔ be ame aɖeke nagbe be yemawɔe o le dzitsinya ta o. Esi ɖekakpui 18 aɖewo siwo subɔna kple Yehowa Ðasefowo ɖoe kplikpaa be yewomada le yewofe dzitsinya si yewotsɔ Biblia na hehee fe mɔfiafia dzi o ta la, wolé wo katã de ga le Asafowo fe Asraɖa me. Wo dometɔ ɖe sia ɖe anɔ ga me ɣleti 39 sɔŋ. Woɖe asi le Ðasefo bubu ŋu le August 2013 me esi wònɔ ga me fe ɖeka sɔŋ le asrafowo fe hehexɔxɔ gbegbe le dzitsinya ta la ta.
TURKMENISTAN
Ŋutsu Ðasefo asieke aɖewo le ga me fifia le Turkmenistan—wo dometɔ enyi gbe be yewomaxɔ asrafo fe hehe o le dzitsinya ta eye ame ɖeka ya, ɖe wotso enu alakpatɔe. Woka ɣleti 12 va se ɖe ɣleti 24 na wo be woatsɔ anɔ ga me. Zi geɖe la, gaxɔdzikpɔlawo kple asrafowo foa wo kutɔkutɔe. Ɣeaɖewoɣi la, ne woɖe asi le wo ŋu la, wogatsɔa nya ɖe ame mawo ke ŋu be wonye “sedzidala sẽtowo” eye wogaléa wo dea ga le afi siwo nɔnɔmeawo dzi ŋɔ le wu.
^ mm. 2 Kpɔ Dukɔ Ƒofuawo fe Amegbetɔ Ƒe Ablɔɖevinyenye Ŋu Kpeɖodzinya (Dukɔwo Dome Dukɔmeviwo Kple Dunyahehawo Ƒe Gomenɔamesi Ƒe Nubabla), Kpeɖodzinya Ðoɖo 18 lia, kple Europa Amegbetɔ Ƒe Gomenɔamesiwo Ŋuti Ðoɖo, Nyati 9 lia.